**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ ΚΑΙ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 29 Μαρτίου 2018, ημέρα Πέμπτη και ώρα 17.30΄, στην Αίθουσα «Προέδρου Αθανασίου Κωνστ. Τσαλδάρη» (223),συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Προστασίας Περιβάλλοντος, υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρίας Χαράς Καφαντάρη, με θέμα ημερήσιας διάταξης την ενημέρωση από τον Υπουργό Περιβάλλοντος και Ενέργειας, κ. Γεώργιο Σταθάκη, σύμφωνα με το άρθρο 36 παρ. 5 του Κ.τ.Β, με θέμα το «Εθνικό Σχέδιο για την Ενέργεια και το Κλίμα».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος, ο Πρόεδρος της Εθνικής Επιτροπής για την Ενέργεια και το Κλίμα (ΕΣΕΚ) κ. Μιχαήλ Βερροιόπουλος, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Ριζούλης Ανδρέας, Γκαρά Αναστασία, Κυρίτσης Γεώργιος, Τσίρκας Βασίλειος, Συρίγος Αντώνιος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Σεβαστάκης Δημήτριος, Πρατσόλης Αναστάσιος, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Παυλίδης Κωνσταντίνος, Μπάρκας Κωνσταντίνος, Γάκης Δημήτριος, Γκιόλας Ιωάννης, Σιμορέλης Χρήστος, Μουσταφά Μουσταφά, Συρμαλένιος Νικόλαος, Γεννιά Γεωργία, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Κεφαλίδου Χαρά, Καρράς Γεώργιος - Δημήτριος, Κωνσταντινόπουλος Οδυσσέας, Βασίλης Κεγκέρογλου, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Παφίλης Αθανάσιος, Ιωάννης Γκιόκας, Καμμένος Δημήτριος, Λαζαρίδης Γεώργιος, Γεωργιάδης Μάριος και Μίχος Νικόλαος.

Από την Ειδική Μόνιμη Επιτροπή Προστασίας Περιβάλλοντος παρόντες ήταν οι Βουλευτές κ.κ. Γεώργιος Ακριώτης, Ευαγγελία (Βάλια) Βαγιωνάκη, Παναγιώτα Βράντζα Γεώργιος Δημαράς, Δημήτριος Δημητριάδης, Γεώργιος Πάλλης, Δημήτριος Εμμανουηλίδης, Αικατερίνη Ιγγλέζη, Ηλίας Καματερός, Γιουσούφ Αϊχάν Καρά, Αυλωνίτου Ελένη, Ζωή Λιβανίου, Νικόλαος Παπαδόπουλος, Γεώργιος Τσόγκας, Μάξιμος Χαρακόπουλος, Γεώργιος Βλάχος, Μαρία Αντωνίου, Αθανάσιος Καββαδάς, Κωνσταντίνος Τσιάρας, Παναγιώτης (Νότης) Μηταράκης, Βασίλης Γιόγιακας, Χρήστος Κέλλας, Γεώργιος Αρβανιτίδης, Μιχαήλ Τζελέπης, Κωνσταντίνος Μπαρμπαρούσης, Χρήστος Χατζησάββας, Μανώλης Συντυχάκης, Γιώργος Λαμπρούλης, Κωνσταντίνος Κατσίκης, Δημήτριος Καβαδέλλας και Γεώργιος Αμυράς.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, συνεδριάζουν σήμερα σε κοινή συνεδρίαση η Διαρκής Επιτροπή Παραγωγή Παραγωγής και Εμπορίου και η Ειδική Μόνιμη Επιτροπή Προστασίας Περιβάλλοντος με θέμα ημερήσιας διάταξης την ενημέρωση από τον Υπουργό Περιβάλλοντος και Ενέργειας, κ. Γεώργιο Σταθάκη, σύμφωνα με το άρθρο 36 παρ. 5 του Κ.τ.Β, με θέμα «Εθνικό Σχέδιο για την Ενέργεια και το Κλίμα».

Είναι παρών φυσικά ο Υπουργός Περιβάλλοντος και Ενέργειας κ. Σταθάκης, ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος και ο Πρόεδρος της Εθνικής Επιτροπής για την Ενέργεια και το Κλίμα (ΕΣΕΚ) κ. Μιχαήλ Βερροιόπουλος, ο οποίος είναι και Γενικός Γραμματέας Ενέργειας και Ορυκτών Πρώτων Υλών του Υπουργείου Περιβάλλοντος και Ενέργειας.

Το λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Κυρία Πρόεδρε, κυρίες και κύριοι συνάδελφοι, νομίζω ότι σήμερα μας δίνεται η ευκαιρία για μια προκαταρκτική συζήτηση, για έναν διάλογο που θα κρατήσει αρκετούς μήνες και θα καταλήξει σε ένα σχέδιο εθνικό για τον ενεργειακό σχεδιασμό της χώρας, για το 2030, το οποίο θα κατατεθεί στην Ε.Ε., στο πλαίσιο των δεσμεύσεων και των συζητήσεων που γίνονται στην Ευρώπη για να υπάρξει ένα δεσμευτικό πλαίσιο στόχων για το 2030 και η κατάθεση των εθνικών σχεδίων, τα οποία θα εξηγούν σε κάθε χώρα ποια είναι τα μέτρα πολιτικής και πώς θα υλοποιηθούν οι ευρωπαϊκοί αυτοί στόχοι.

Υπενθυμίζω ότι η Ε.Ε. θα καταλήξει σε μια απόφαση σε σχέση με τους ποσοτικούς στόχους που θα έχει το 2030. Ενδεικτικά το λέω. Ο πρώτος στόχος θα αφορά το ειδικό βάρος που θα έχουν οι ανανεώσιμες πηγές ενέργειας στη συνολική κατανάλωση ενέργειας σε μια χώρα και όχι μόνο στην παραγωγή ενέργειας, αλλά στη συνολική κατανάλωση, άρα και οι μεταφορές και όλα, δηλαδή, όλοι οι κλάδοι που καταναλώνουν ενέργεια (βιομηχανία, τουρισμός κ.λπ.). Ο στόχος αυτός προσανατολίζεται ώστε το 30% του συνόλου της κατανάλωσης ενέργειας σε κάθε χώρα να προέρχεται από Α.Π.Ε..

Πρακτικά, αυτό σημαίνει στο ενεργειακό μείγμα ότι πρέπει να είναι κοντά στο 50%.

Ο δεύτερος στόχος, είναι ο στόχος εξοικονόμησης ενέργειας, πόσο λιγότερη ενέργεια πρέπει να καταναλώνουμε σε σχέση με σήμερα και ο στόχος αυτός θα είναι 30% λιγότερη ενέργεια να καταναλώνουμε το 2030 από ό,τι σήμερα.

Συνεπώς, ο ενεργειακός σχεδιασμός μέσα από μια πιο τυποποιημένη μορφή η οποία ακολουθεί κάποια κοινά πρότυπα σε όλες τις ευρωπαϊκές χώρες, καλείται να απαντήσει σε αυτούς τους δύο βασικούς πυλώνες, να θέσει τους στόχους σε εθνικό επίπεδο πάνω ή κάτω από τους ευρωπαϊκούς, δεν έχει σημασία, να θέσει τους στόχους και ταυτόχρονα, να εξηγήσει πώς θα γίνουν πράξη οι στόχοι αυτοί.

Υπενθυμίζω ότι σε σχέση με τον πρώτο στόχο, η κατάσταση σήμερα της χώρας είναι ικανοποιητική σε σχέση με την παραγωγή, το ειδικό βάρος των ΑΠΕ στην παραγωγή ενέργειας, είμαστε στο 29% και υπονόησα πριν και μάλλον θα πρέπει να θεωρηθεί δεδομένο, ότι ο στόχος για το 2030 θα είναι αυτό το 29% που έχουμε σήμερα, να είναι ένα ποσοστό, συν-πλην, γύρω στο 50%. Προκειμένου να πετύχουμε ένα τόσο σημαντικό στόχο για τις ΑΠΕ χρειάζονται βήματα. Έχουν γίνει πάρα πολλά βήματα προκειμένου να υπάρξει ένα σαφές, σταθερό και διάφανο πλαίσιο λειτουργίας των ΑΠΕ στη χώρα. Προκειμένου να συμβεί αυτό, εμείς έχουμε κάνει τρία βασικά πράγματα:

Πρώτον. Έκλεισε ο κύκλος της παραγωγής ενέργειας μέσω ΑΠΕ με εγγυημένες τιμές. Αυτός ο κύκλος έκλεισε το Μάρτιο του 2017, πέρυσι, δηλαδή, όταν δόθηκαν οι τελευταίες άδειες σε αιολικά πάρκα με εγγυημένη τιμή γύρω στα 100 € η κιλοβατώρα. Ταυτόχρονα, έχουμε εισάγει όλες τις αναγκαίες θεσμικές ρυθμίσεις για το τι θα γίνεται από τούδε και εφεξής.

Από τούδε και εφεξής, θα γίνονται προγραμματισμένοι διαγωνισμοί κάθε χρόνο, οι οποίοι θα είναι 3 κατηγοριών (αιολικά, φωτοβολταϊκά και μικτοί) με προαναγγελθείσα την ποσότητα ενέργειας, η οποία θα μπαίνει στην διαγωνιστική φάση και από κει και πέρα η τιμή θα προσδιορίζεται με βάση τον ανταγωνισμό. Οι πρώτες λειτουργίες τέτοιων διαγωνισμών καταδεικνύει ότι κινούμαστε σε τιμές κάτω από την εγγυημένη τιμή- για παράδειγμα στα αιολικά από 100 € έχει πέσει στο 80 €- και είναι ενδεικτικό του περίπου όπως θα κινούνται οι τιμές σε αυτές τις ανταγωνιστικές διαδικασίες.

Με αυτά τα δεδομένα, με τιμές εγγυημένα αιολικά πάρκα, οι επενδύσεις που έχουν αδειοδοτηθεί είναι περίπου 1,2 δισ. € και καλούνται αυτές οι επενδύσεις, με βάση το νόμο που ψηφίσαμε, μέχρι το τέλος του 2019 να ολοκληρώσουν τις επενδύσεις τους, διαφορετικά, χάνουν την εγγυημένη τιμή. Άρα, είναι ένα δεσμευτικό πλαίσιο το οποίο αδειοδοτεί με εγγυημένη τιμή, αλλά ταυτόχρονα, θέτει ένα χρονικό περιθώριο στην ολοκλήρωση αυτών των επενδύσεων, διαφορετικά μπαίνουν και αυτές στην ανταγωνιστική διαδικασία.

Η δεύτερη ενότητα. Εξαγγείλαμε το Πρόγραμμα 2018- 2020 που προβλέπει να γίνουν διαγωνισμοί εγκατάστασης νέων ΑΠΕ, με βάση τον νέο θεσμικό πλαίσιο, συνολικής ισχύος περίπου 2600 Μεγαβάτ, το οποίο επίσης, θα έχει ως αποτέλεσμα, προκειμένου να γίνουν αυτές οι επενδύσεις, να πραγματοποιηθεί αυτός ο κύκλος επενδύσεων. Αναμένουμε ότι συνολικά θα φτάσουμε στα 2,5 δισ. € επενδύσεις στις Ανανεώσιμες Πηγές Ενέργειας από τώρα μέχρι τα μεσα του 2020.

Άρα, σε σχέση με την πρώτη ενότητα και την παραγωγή ενέργειας από Α.Π.Ε., έχει τεθεί ο στόχος. Ξεκινάμε από καλή βάση και ταυτόχρονα, θεωρούμε ότι με κατάλληλο σχεδιασμό ο οποίος θα είναι αντικείμενο συζητήσεων και διαβουλεύσεων. Στη συνέχεια, θα το δούμε πώς θα γίνει, μπορούμε να κινηθούμε σε μια στρατηγική που θα επιδιώξει να πετύχει αυτούς τους στόχους και θεωρείται ότι είναι εφικτό.

Στο δεύτερο πυλώνα, όπου είναι η εξοικονόμηση ενέργειας, πρέπει να υπογραμμίσουμε, ότι είμαστε σχετικά πίσω. Εκεί, χρειάζεται να τρέξουμε πάρα πολύ. Υπενθυμίζω ότι η κατανάλωση ενέργειας στην Ελλάδα κατά 40% είναι κτίρια. Το κτιριακό μας απόθεμα, δημόσιο και ιδιωτικό, το οποίο είναι παλιό και ενεργοβόρο και επιπλέον, έχουμε τις μεταφορές, την βιομηχανία, τον τουρισμό και τις υπηρεσίες.

Άρα, εδώ έχουμε μείνει πίσω, όλος ο πυλώνας της εξοικονόμησης ενέργειας και εδώ να υπενθυμίσω ότι το μόνο πρόγραμμα ουσιαστικά που έχει παίξει γύρω από αυτά, ήταν «το Εξοικονομώ κατ’ οίκων Ι», με 15.000 νοικοκυριά. Άρα, ήταν ένα πάρα πολύ μικρό πρόγραμμα.

Σε σχέση με αυτό, κάνουμε δύο πράγματα αυτό το διάστημα, τα οποία απαντούν μόνον σε σχέση με το κτιριακό απόθεμα και είναι το «Εξοικονομώ κατ’ οίκων ΙΙ». Είναι ένα πρόγραμμα που είναι σε εξέλιξη. Εδώ, υπενθυμίζω ότι είχαμε δεσμεύσει 350 εκατ. στο ευρωπαϊκό πρόγραμμα από Ε.Σ.Π.Α. και 250 εκατ. είχαν δεσμευτεί οι τράπεζες να δανειοδοτήσουν. Μετά την αύξηση της ζήτησης τις πρώτες ημέρες που άνοιξε κυρίως για τη Μακεδονία, την Ανατολική Μακεδονία και τη Θράκη και ορισμένες άλλες Περιφέρειες, διπλασιάσαμε τους πόρους και από τα 350 εκατ. πήγαμε στα 700 εκατ. και μαζί με τα 250 εκατ. των τραπεζών, το ποσό που θα δαπανηθεί στο πρόγραμμα «Εξοικονομώ κατ’ οίκων ΙΙ», θα φτάσει το 1 δις, το οποίο θα καλύψει διπλάσιο αριθμό νοικοκυριών. Σε κάθε Περιφέρεια τώρα, κλείνουμε το πρόγραμμα, όταν έχουμε αιτήσεις που φτάνουν το 200% του αρχικού προγράμματος.

Μέχρι στιγμής έχουμε περίπου 28.000 νοικοκυριά που έχουν καλύψει όλα τα στάδια, δηλαδή, έχουν εγκριθεί, τα μισά από αυτά στην ενότητα των εγκεκριμένων και τα άλλα μισά είναι επιλαχόντες, έχουν τελειώσει, όμως, αλλά θα καλυφθούν από τους νέους πόρους. Άρα, το σύνολο θα καλυφθεί.

Άρα, 28.000 νοικοκυριά αυτή τη στιγμή έχουν κλείσει και είναι εντάξει με το πρόγραμμα και καλύπτονται πλήρως, και υπάρχουν και άλλες 10.000 περίπου νοικοκυριά, που δεν έχουν ολοκληρώσει το στάδιο μέσα στην πλατφόρμα. Αυτή είναι περίπου η κλίμακα. Θα μπει και η Αττική και θα κλείσει και η δεύτερη ενότητα που έχουμε αυτές τις μέρες, αλλά η διαθεσιμότητα πόρων είναι πολύ μεγάλη, πλέον, μετά το διπλασιασμό και θα φτάσουμε σε ένα ικανοποιητικό πρόγραμμα της τάξεως του 1ος δις.

Ταυτόχρονα, ξεκινάμε ένα μεγάλο πρόγραμμα για τα δημόσια κτίρια της χώρας με επίκεντρο τα σχολεία, τα νοσοκομεία και τα άλλα δημόσια κτίρια. Αυτό το πρόγραμμα είναι ύψους 2 δις ευρώ και έχουν εξασφαλιστεί οι προϋποθέσεις χρηματοδότησής του από την Ευρωπαϊκή Τράπεζα Επενδύσεων και ωριμάζουμε την υλοποίηση αυτού του σχεδίου που θα είναι εξαιρετικά σημαντικό, επαναλαμβάνω ότι είναι ένα πολύ μεγάλο πρόγραμμα αναβάθμισης των δημόσιων κτιρίων.

 Εν τούτοις, οι μεγάλες τομές, όλοι καταλαβαίνουμε και γνωρίζουμε ότι θα γίνουν σε άλλους τομείς της οικονομίας, θα γίνουν στις μεταφορές, όπου είμαστε πολύ πίσω. Αυτό έχει διάφορα σκέλη, έχει την εισαγωγή του ηλεκτρισμού στα μέσα μετακίνησης, τα Ι.Χ., τις συγκοινωνίες. Όλη αυτή η μεγάλη τομή που αναμένεται να προχωρήσει την επόμενη δεκαετία, έχει να κάνει με την ναυτιλία, την εισαγωγή του φυσικού αερίου, LNG κ.λπ. στην κίνηση πλοίων και δεκάδες άλλες πλευρές που η ενότητα των μεταφορών αποτελεί τη μεγάλη πρόκληση που είναι μπροστά μας, προκειμένου να υπάρξουν σημαντικές τομές στην εξοικονόμηση ενέργειας, ισοδύναμα και πολύ σημαντικά, βέβαια, θέματα εξοικονόμησης ενέργειας, είτε στις υπηρεσίες, τον τουρισμό, τη βιομηχανία και αλλού. Επαναλαμβάνω, αυτός όλος ο πυλώνας θα αποτελέσει κατ' εξοχήν πεδίο των παρεμβάσεων και των σχεδιασμών των μέσων πολιτικής.

Ιδιαίτερη σημασία έχει ο τρίτος στόχος που έχουμε θέσει ως κυβέρνηση. Υπάρχει και σε ευρωπαϊκό επίπεδο, όχι ποσοτικοποιημένο, αλλά αποτελεί μέρος του σχεδιασμού μας ότι από τη μια πλευρά υπάρχει ο πυλώνας της εξοικονόμησης ενέργειας, υπάρχει ο πυλώνας του ειδικού βάρους των ΑΠΕ κ.ο.κ. και ο τρίτος πυλώνας είναι αυτός που πρέπει να απαντάει στο θέμα της αντιμετώπισης της ενεργειακής φτώχειας. Η δυνατότητα, δηλαδή, να είναι κατοχυρωμένο ότι κανένα μέρος της κοινωνίας δεν θα αντιμετωπίζει προβλήματα πρόσβασης στην ενέργεια, το οποίο απαιτεί μια σειρά από στοχευμένες παρεμβάσεις. Έχουμε κάνει, ήδη, αρκετές. Αναθεωρήσαμε τα Υ.Κ.Ω., φτιάξαμε ένα νέο κοινωνικό τιμολόγιο στοχευμένο στο πολύ αδύναμο κομμάτι της κοινωνίας μας, σ' αυτούς που παίρνουν εισόδημα κοινωνικής αλληλεγγύης, στα 300.000 νοικοκυριά που τους κάνουμε έκπτωση 70% στο ρεύμα και φτιάξαμε κι ένα ταμείο με το οποίο τα νοικοκυριά που χάνουν το κοινωνικό τιμολόγιο και κινδυνεύουν και βρίσκονται στο στάδιο να πρέπει να χρησιμοποιούν κερά ή οτιδήποτε άλλο, έρχεται το κράτος αρωγός και τους πληρώνει προκειμένου να επανασυνδεθούν στο κοινωνικό τιμολόγιο.

Άρα, έχουμε κάνει διάφορα βήματα προς τα εκεί, αλλά η αντιμετώπιση της ενεργειακής φτώχειας, εν μέσω μιας ενεργειακής στρατηγικής, αποτελεί τον τρίτο και βασικό πυλώνα στο εθνικό μας σχέδιο.

Υπάρχει η ιδιαιτερότητα των νησιών μας, τη γνωρίζουμε όλοι, η οποία έχει προκαλέσει ένα θέμα που είναι προς επίλυση. Η ενέργεια παράγεται με πετρέλαιο στα νησιά κι αυτό είναι όχι μόνο πολύ ακριβό, αλλά είναι οικολογικά και περιβαλλοντικά πολύ επιβλαβές και συνεπώς, η αντιμετώπιση αυτού του προβλήματος αποτελεί άμεση προτεραιότητα. Η χώρα είναι δεσμευμένη, μέχρι το 2023, να κλείσει αυτές τις μονάδες και η μεγάλη πρόκληση για να πετύχουμε αυτόν το στόχο, να κλείσουμε τις πετρελαϊκές μονάδες παραγωγής ηλεκτρισμού στα νησιά, είναι οι διασυνδέσεις και η λελογισμένη αξιοποίηση των ΑΠΕ, προκειμένου και τα νησιά να αποκτήσουν δική τους παραγωγή ενέργειας, φιλική προς το περιβάλλον.

Προς αυτή την κατεύθυνση κινούνται οι διασυνδέσεις των Κυκλάδων. Εγκαινιάστηκε η πρώτη φάση και ακολουθούν η δεύτερη και η τρίτη, διπλής διασύνδεσης της Κρήτης, άμεσα θα προκηρυχθεί η διασύνδεση Κρήτης - Πελοποννήσου. Φέρνουμε πιο κοντά τη διασύνδεση τη μεγάλη και αποτελεί αναπόσπαστο μέρος αυτής της προσπάθειας.

Ταυτόχρονα, γίνονται δύο ακόμη δομικές αλλαγές. Η μία είναι η μετάβαση σ’ ένα μοντέλο που είναι κοινώς οι περισσότερες χώρες, τον τρόπο λειτουργίας αγοράς ενέργειας, το περίφημο target model. Απελευθερώνονται οι αγορές ενέργειας προκειμένου να λειτουργήσουν σ’ ένα ρυθμιστικό πλαίσιο, όπως ορίζεται από το target model. Εκεί εντάσσεται το χρηματιστήριο ενέργειας και άλλοι θεσμοί που έχουμε ήδη νομοθετήσει και δίπλα σ' αυτό η δυνατότητα να υπάρξει μια μεγάλη τομή υπέρ των καταναλωτών.

Η δυνατότητα δηλαδή και το δικαίωμα των καταναλωτών να παράγουν τη δική τους ενέργεια, κάτι το οποίο επιχειρήσαμε με την ψήφιση του νόμου για τις Ενεργειακές Κοινότητες, που δίνει για πρώτη φορά το δικαίωμα σε όλους τους καταναλωτές, πολίτες, βιομηχανίες, τουριστικές μονάδες, υπηρεσίες κάθε μορφής, να παράξουν με ΑΠΕ αποκλειστικά ή να κάνουν μεγάλες εξοικονομήσεις ενέργειας, μέσα από αυτόν τον θεσμό των Ενεργειακών Κοινοτήτων.

Ταυτόχρονα, η συζήτηση για την ασφάλεια του συστήματος εμπεριέχει και άλλα στρατηγικά θέματα για τη χώρα, την διαφοροποίηση των πηγών ενεργείας, την δυνατότητα η χώρα να αποτελέσει έναν ισχυρό κόμβο στην ευρύτερη περιοχή της νοτιοανατολικής Μεσογείου, στα Βαλκάνια και συνεπώς, στο πλαίσιο αυτό, η Ελλάδα έχει προχωρήσει σε πάρα πολλά, στρατηγικής σημασίας, έργα. Ο ΤΑΡ είναι το πιο σημαντικό. Ακολουθεί ο IGB, ο οποίος μπορεί να ξεκινήσει, ο κάθετος άξονας Ελλάδας-Βουλγαρίας, εντός του 2018. Η διαπραγμάτευση που κάνουμε να επεκταθεί στη Σερβία, η διασύνδεση δηλαδή Βουλγαρίας-Σερβίας. Οι συζητήσεις που γίνονται για το LNG στην Αλεξανδρούπολη, το υπό εξέταση κοίτασμα της Καβάλας να μετατραπεί σε υπόγεια αποθήκευση φυσικού αερίου και άλλα πρότζεκτ, τα οποία είναι αυτή τη στιγμή στην ημερήσια διάταξη.

Για την εκπόνηση του σχεδιασμού προχωρήσαμε στη σύσταση μιας Εθνικής Επιτροπής, προκειμένου να υπάρξει ένας συντονιστικός ρόλος, να θέσει τα θέματα που δημιουργούν συμβατότητα με τους στόχους της Ε.Ε. και στην οποία θα υποβληθεί το εθνικό σχέδιο για την ενέργεια και το κλίμα. Η Εθνική Επιτροπή έχει Πρόεδρο τον Γενικό Γραμματέα του Υπουργείου, έξι Γενικούς Γραμματείς Υπουργείων, Προέδρους όλων των σχετικών φορέων, ΡΑΕ Ανεξάρτητη Αρχή, ΛΑΓΗΕ, ΑΔΜΗΕ, ΔΕΣΦΑ, ΚΑΠΕ και ούτω καθεξής και τέσσερις εμπειρογνώμονες.

Η κεντρική ιδέα είναι η εξής: Τα κείμενα της Επιτροπής θα περάσουν από διαδοχικά στάδια διαβούλευσης, τόσο με τη Βουλή, όσο και με τους φορείς που εμπλέκονται στην ενέργεια. Συνεπώς, θα γίνει σε διαδοχικά στάδια διαλόγου και διαβούλευσης, μια προσπάθεια να υπάρξει μια πιο διευρυμένη, ει δυνατόν, καταγραφή απόψεων και να φτάσουμε σε ένα ευρείας συναίνεσης κείμενο, το οποίο να εκφράζει, πραγματικά, το σύνολο και των εμπλεκόμενων φορέων, των κοινωνικών φορέων και φυσικά της Βουλής.

Νομίζω ότι έχουν ξεκινήσει οι εργασίες. Χθες είχαμε την τρίτη συνεδρίαση της Επιτροπής. Τη Δευτέρα είναι προγραμματισμένη η πρώτη δημόσια διαβούλευση. Θα υπάρξει δηλαδή, η πρώτη ημερίδα, που θα γίνει στο πλαίσιο αυτό. Επαναλαμβάνω, θα ακολουθήσουν διαδοχικά στάδια διαβούλευσης που θα έρθουν και στη Βουλή, πολύ πριν καταλήξουμε σε οριστικές αποφάσεις.

Κλείνω, λέγοντας, ότι ο κλάδος της ενέργειας υπόκειται, βρίσκεται σε ένα στάδιο ενός τεράστιου μετασχηματισμού. Την επόμενη δεκαετία θα αλλάξει ριζικά ο τρόπος που παράγουμε και καταναλώνουμε ενέργεια. Αποτελεί ένα προνομιακό πεδίο, τόσο από την οικονομική σκοπιά, ως προνομιακό πεδίο επενδύσεων ανάπτυξης, θέσεων εργασίας, αξιοποίησης, καινοτομίας, αξιοποίησης του ανθρώπινου δυναμικού της χώρας μας και ούτω καθεξής. Αποτελεί όμως ταυτόχρονα και μια μεγάλη ευκαιρία, για να επιτευχθούν ισχυροί περιβαλλοντικοί στόχοι, να αλλάξει ένα ολόκληρο μοντέλο και να κινηθεί προς την κατεύθυνση της κυκλικής οικονομίας και στο τέλος της ημέρας, πιστεύω ότι ο διάλογος θα καταλήξει σε δεσμεύσεις, οι οποίες θα αποκτήσουν εθνικό χαρακτήρα, θα έχουν δηλαδή, μια ευρύτερη διακομματική συναίνεση.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Φάμελλος.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Ευχαριστώ κυρία Πρόεδρε. Κυρίες και κύριοι βουλευτές, ο προτεινόμενος κανονισμός για την ενεργειακή διακυβέρνηση, εισάγει ένα νέο ολοκληρωμένο και συνεκτικό σχέδιο για τον ενεργειακό σχεδιασμό και τον ενεργειακό χάρτη στην Ευρώπη και μας δίνει μια καταπληκτική ευκαιρία να κάνουμε μία πολύ ουσιαστική συζήτηση. Μία συζήτηση που αφορά τη ποιότητα ζωής και το περιβάλλον, αφορά την παραγωγή, την οικονομία, την εργασία, την ανταγωνιστικότητα της χώρας μας, την εκμετάλλευση φυσικών πόρων, αλλά και τις υποχρεώσεις μας και πιθανά πρόστιμα και βάρη προς την ελληνική οικονομία.

Έχουμε λοιπόν την υποχρέωση να εκπονηθεί ένα σύγχρονο πλαίσιο, το οποίο καλούμαστε να το υλοποιήσουμε, κατά την άποψή μου, όχι μόνο με βάση το χρονοδιάγραμμα του 2030. Εγώ θα έλεγα ότι η στρατηγική απανθρακοποίησης - ας την πω έτσι, παρότι δεν θα συμφωνούσα απολύτως επιστημονικά - πρέπει να είναι αυτή που στοχεύει στο 2050. Αυτή που ουσιαστικά αλλάζει τις παραγωγικές και καταναλωτικές λειτουργίες.

 Οι βασικοί στόχοι νομίζω ότι είναι πασίγνωστοι. Η μείωση των εκπομπών αερίων του θερμοκηπίου, η εισαγωγή των ανανεώσιμων πηγών ενέργειας στην οικονομία, η εξοικονόμηση ενέργειας, είναι πυλώνες που έχουν καταγραφεί. Αποτελούν βασικά στοιχεία της πολιτικής, το ερώτημα βέβαια είναι πώς εφαρμόζονται. Νομίζω ότι ο Γενικός Γραμματέας θα παρουσιάσει στην συνέχεια ακριβώς τους στόχους της Ε.Ε., τα θέματα ενεργειακής ασφάλειας, ενεργειακής απόδοσης, έρευνας, καινοτομίας. Θα ήθελα να πω ότι δικιά μας υποχρέωση είναι να δούμε τη συζήτηση αυτή κάτω από το γενικότερο πρίσμα της κλιματικής αλλαγής. Το λέω αυτό, γιατί θεωρώ ότι από εδώ και μπρος όλες οι πολιτικές, όλες οι οικονομικές, κοινωνικές και παραγωγικές πολιτικές, οι οποίες σχεδιάζονται, υποχρεωτικά, σε παγκόσμιο επίπεδο, πρέπει να λαμβάνουν υπόψιν τους αυτές τις δύο μεγάλες παγκόσμιες πολιτικές. Δηλαδή, τους στόχους βιώσιμης ανάπτυξης για το 2030 και τη Συμφωνία των Παρισίων για το κλίμα.

Σε περίπτωση που αποκλίνουμε, ουσιαστικά όμως και όχι τυπικά, κατά αναφορά, από αυτές τις πολιτικές, νομίζω ότι θα επιφέρουμε ένα πολύ σημαντικό πλήγμα στο μέλλον του πλανήτη. Και δεν μας επιτρέπεται πλέον, δεν μπορούν να μείνουν οι παγκόσμιοι ηγέτες στις δηλώσεις μόνο, πρέπει να ασκούμε ουσιαστικές πολιτικές οι οποίες - επιτρέψτε μου να πω, είναι μία δική μου ανάγνωση - είναι και προοδευτικές πολιτικές. Όποιος ασκεί πολιτικές για το κλίμα, όποιος ασκεί πολιτικές βιώσιμης ανάπτυξης, ασκεί πολιτικές προς όφελος της κοινωνίας. Και αυτό όποιος διαβάσει τους στόχους βιώσιμης ανάπτυξης του ΟΗΕ, θα το καταλάβει πολύ εύκολα, μιας και οι πρώτοι άξονες βιώσιμης ανάπτυξης, είναι το θέμα της φτώχιας, της πρόσβασης στην εργασία, της πρόσβασης στην παιδεία, στην υγεία, βασικά κοινωνικά αγαθά τα οποία αμφισβητούνται, πιθανά και σε παγκόσμιο επίπεδο.

Μπαίνει λοιπόν ένα ερώτημα. Οι δημοσιονομικές πολιτικές συμβαδίζουν πάντα με τους στόχους βιώσιμης ανάπτυξης του ΟΗΕ; Η περιβαλλοντική κοινότητα λέει όχι. Πολλές φορές και οι Σύνοδοι Υπουργών Περιβάλλοντος της Ε.Ε.. Ας σκεφτούμε, λοιπόν, το θέμα της εισαγωγής αυτών των πολιτικών, στο συνολικότερο επίπεδο όλων των πολιτικών που υλοποιούμε. Εμείς εδώ ξεκινάμε τη συζήτηση για τη στρατηγική και την ενέργεια και το κλίμα. Δύο έννοιες απόλυτα συνδεδεμένες, θα έλεγα στη χώρα μας πάνω από τα ¾ είναι η σύνδεση, πάνω από το 75% είναι η σύνδεση ενέργειας και εκπομπών αερίων του θερμοκηπίου.

Η διαδικασία, την ανέφερε ο Υπουργός, θα την αναφέρει μάλλον και ο Γενικός Γραμματέας, η διαδικασία διαβούλευσης είναι ένα στοιχείο δημοκρατίας που και προβλέπεται και το έχουμε ανάγκη. Η δικιά μας η στόχευση θα πρέπει να είναι να δώσουμε και τα πολιτικά χαρακτηριστικά αυτής της συζήτησης. Πρώτο θέμα η πρόσβαση στο αγαθό της ενέργειας, η ενεργειακή φτώχια πρέπει να είναι στοιχείο του σχεδιασμού; Πως θα το κάνουμε ουσιαστικό, με τι ρυθμίσεις και τι μέτρα; Δεύτερο θέμα, ανταγωνιστικότητα της οικονομίας μας και των προϊόντων. Με ποια ενεργειακά αγαθά μπορεί να είναι ανταγωνιστική η οικονομία και να δημιουργεί, αν θέλετε, εργασία; Τρίτο θέμα, σε ποια νέα πεδία μπορεί να έχουμε ανάπτυξη εργασίας, συμβατή με μία οικονομία μηδενικών εκπομπών άνθρακα; Το ερώτημα και το έλλειμα δημόσιων πολιτικών για την ελληνική οικονομία, είναι ένα πραγματικό και σαφέστατο και καθημερινό ερώτημα που απαντά και στα ζητήματα που βάζει ο ενεργειακός σχεδιασμός.

 Από τη διάσταση, λοιπόν, του κλίματος, καλό είναι να αναφερθούμε σε κάποια νούμερα - τα είπε ο Υπουργός - όσον αφορά το 2020. Στα βασικά ζητήματα, ποιο είναι το σημερινό πλαίσιο το ευρωπαϊκό και το ελληνικό; Είναι το σύστημα εμπορίας αερίων του θερμοκηπίου, το λεγόμενο ETS, το σύστημα εμπορίας δικαιωμάτων εκπομπών αερίων του θερμοκηπίου. Αυτό αφορά περίπου στο 45% των εκπομπών, στην Ελλάδα, για να έχετε μία εικόνα, είναι 110 βιομηχανίες και σταθμοί ηλεκτροπαραγωγής και 9 εταιρείες αεροπορικές που καλούνται να αγοράσουν δικαιώματα και να ενταχθούν σε αυτό το πλαίσιο εμπορίας δικαιωμάτων.

Αυτή τη στιγμή πρέπει να πούμε ότι η τιμή του δικαιώματος είναι χαμηλή και αναμένεται να αυξηθεί με βάση όλες τις ρυθμίσεις της ευρωπαϊκής αγοράς και αυτό θα αποτυπωθεί και στην βιομηχανική παραγωγή και στο κόστος ενέργειας. Επομένως, πρέπει να προλάβουμε τη μετατροπή και την πρόσβαση τέτοιων παραγωγών σε εναλλακτικά καύσιμα, σε ανανεώσιμες πηγές ενέργειας, για να μην έχουμε το βάρος του άνθρακα στο κόστος παραγωγής στα προϊόντα που μας ενδιαφέρουν για την κοινωνική κατανάλωση και την κοινωνική πρόοδο.

Ο στόχος για την κλιματική αλλαγή για το 2020 που περιλαμβάνει μείωση κατά 20% των εκπομπών, είμαστε σίγουροι ότι θα επιτευχθεί, όσον αφορά τη δική μας συμμετοχή. Ακόμα και ο στόχος ο ευρωπαϊκός για την μείωση των εκπομπών περίπου στο 40% με βάση το 90, είναι ένας στόχος που συζητείται και θεωρείται τεχνικά και παραγωγικά εφικτός. Όμως, αν βάλουμε στη συζήτηση ότι το 2050 ο στόχος για τη μείωση των εκπομπών σε σχέση με το 1990 θα είναι περίπου από 80% έως 95%, καταλαβαίνετε τι μεγάλες αλλαγές πρέπει να γίνουν.

Αν υπάρχει περίπτωση να φτάσουμε σε έναν προγραμματισμό τα επόμενα 32 χρόνια για να έχουμε μείωση εκπομπών σε τομείς τέτοιους παραγωγικούς, όπως, για παράδειγμα, ο χάλυβας, η τσιμεντοβιομηχανία, η ηλεκτροπαραγωγή, μέχρι 95%. Μιλάμε για μια άλλη κοινωνία που έχει άλλα τεχνικά και επιστημονικά εργαλεία. Δεν έχει συμβατικές οικονομικές λειτουργίες, όπως αυτές που έχουμε συνηθίσει και δεν έχει και το καταναλωτικό μοντέλο που είτε ως πολίτες είτε ως παραγωγοί έχουμε στην Ελλάδα. Ένα καταναλωτικό μοντέλο που δεν έχει σχέση με την ανακύκλωση, με την πρόληψη, είναι αδηφάγο και προσβλητικό και για αξίες του ανθρώπινου πολιτισμού, αλλά και για το περιβάλλον και σίγουρα, για το κοινωνικό σύνολο.

Από την άλλη μεριά έχουμε το κομμάτι της μη εμπορίας. Εδώ, έχουμε επίσης, σημαντικούς τομείς που κάνουμε αλλαγές ή που πρέπει να κάνουμε αλλαγές: Μεταφορές, κτίρια, η γεωργία και ο τομέας των αποβλήτων. Εδώ, ο στόχος είναι λίγο μικρότερος και για το 2030 είναι κάπου στο 30% για την Ευρώπη, ενώ είναι 40% στο σύστημα εμπορίας. Και εδώ, ο στόχος θα είναι πάρα πολύ μεγάλος και πρέπει να πω ότι ο στόχος για την Ελλάδα είναι μικρότερος, η Ελλάδα ξεκινάει από το 16% και είναι χαμηλότερα από το μέσο όρο της Ευρώπης.

Εμείς πού βρισκόμαστε σήμερα. Στο επίπεδο των αερίων εκπομπών έχουμε μια πτωτική πορεία. Δεν πρέπει να υποτιμήσουμε ότι η μείωση των εκπομπών οφείλεται σε ένα πάρα πολύ μεγάλο βαθμό στην κρίση και στη μείωση της εργασίας και του προϊόντος. Αυτό είναι κάτι που πρέπει να αλλάξει, δεν μπορούμε να παραμείνουμε σε αυτό το παραγωγικό μοντέλο. Δεν θα υπάρχει προοπτική οικονομική και κοινωνική.

Οι αλλαγές που έχουν γίνει με βάση στοιχεία επίσημων οργανισμών, είναι πάρα πολύ μεγάλες. Πρόσφατα, ο Διεθνής Οργανισμός Ενέργειας έδωσε έκθεση για την Ελλάδα σχετικά με τις αλλαγές που έγιναν στο ενεργειακό μοντέλο τα τελευταία χρόνια και είναι πάρα πολύ σημαντικά τα τεκμήρια και μιας και είχαμε συμμετάσχει στην πρώτη επίσκεψη της Γενικής Γραμματείας Ενέργειας, γνωρίζω το επίπεδο του ελέγχου που έγινε σε εμάς. Έχουμε πολύ θετικές διαπιστώσεις στην αλλαγή του ενεργειακού μοντέλου τα τελευταία χρόνια, όμως πρέπει να δούμε άλλους, πιο σύνθετους δείκτες. Για παράδειγμα, να μιλήσουμε για τη σύνδεση των εκπομπών με βάση το παραγόμενο οικονομικό προϊόν σε σχέση με τις εκπομπές αερίων του θερμοκηπίου. Πρέπει να σας πω ότι στον τομέα αυτό είμαστε πάρα πολύ χαμηλά στην ευρωπαϊκή Ένωση και το ενεργειακό μείγμα που συνδέεται με το παραγωγικό μοντέλο είναι αρνητικό στη χώρα μας και είναι πάρα πολύ μεγάλη η εξάρτηση που σημαίνει ότι είναι και πολύ μεγάλο το βάρος που μπορεί να έρθει στην ελληνική οικονομία και κοινωνία.

Επομένως, πρέπει να σχεδιάσουμε μια ανάπτυξη που έχει άλλο μείγμα αερίων εκπομπών. Μπορούμε να σχεδιάσουμε παραγωγική ανασυγκρότηση και να τροφοδοτήσουμε με οικονομικά εργαλεία στις άλλες πολιτικές που συζητάμε στη Βουλή; Οι οικονομικές λειτουργίες που έχουν μηδενικές εκπομπές αερίων του θερμοκηπίου; Αυτή είναι η πραγματική στόχευση που έχουμε. Το τραβάω λίγο, το καταλαβαίνετε, αλλά για να δώσω μία εικόνα του πραγματικού μοντέλου,.

Είπαμε κάποια νούμερα, νωρίτερα είπα ότι ο ενεργειακός τομέας συμμετέχει κατά 75% στις εκπομπές αερίων του θερμοκηπίου και εδώ, έχουμε μείωση εκπομπών στον ενεργειακό τομέα, όμως έχουμε αύξηση στο μεταφορικό τομέα. Αυτό σημαίνει ότι πρέπει άμεσα να λειτουργήσουμε στο επίπεδο της οργάνωσης των μεταφορών και των συγκοινωνιών με σταθερά δίκτυα, δηλαδή, με σταθερή τροχιά και με αλλαγή της λειτουργίας του καταναλωτή ως προς το αυτοκίνητο.

Δεν μπορεί να συνεχίσουμε έτσι. Αυξάνονται μέσα στην κρίση οι αέριες εκπομπές σε αυτό τον τομέα - τα τελευταία χρόνια, τουλάχιστον - από την άλλη μεριά, νομίζω ότι μπορούμε να συζητήσουμε και ολοκληρώνω με τα θέματα που έχουν να κάνουν με τα βιοκαύσιμα στην κίνηση, με την ηλεκτροκίνηση, αλλά να βάλουμε επίσης μια παράμετρο που μας ενδιαφέρει, δεν συζητάμε απλά για ένα ευρωπαϊκό ηλεκτροκίνητο αυτοκίνητο, πρέπει να συζητάμε για το πώς η Ελλάδα θα έχει βιομηχανία τμημάτων του ευρωπαϊκού ηλεκτρικού αυτοκινήτου. Έτσι πρέπει να γίνεται η συζήτηση για την ενέργεια, να δημιουργεί και εδώ παραγόμενο προϊόν, όχι απλά να συμφωνούμε με γενικούς δείκτες.

Αυτό που θα ήθελα να επισημάνω είναι ότι υπάρχουν μια σειρά άλλων διατάξεων της περιβαλλοντικής νομοθεσίας, όπως η μείωση της ατμοσφαιρικής ρύπανσης π.χ. υπάρχουν δείκτες για την παραγωγή ατμοσφαιρικών ρύπων, σύμφωνα με το πρωτόκολλο του Γκέτεμποργκ για το 2030, πολύ σημαντική, στο διοξείδιο του άνθρακα, στα οξείδια του αζώτου, στις πτητικές οργανικές ενώσεις, εκτός βενζολίου, στα αιωρούμενα σωματίδια στα 2ppm και στα 5ppm όπως και στην αμμωνία, που είναι πάρα πολύ σημαντικές και τροποποιούν τις μονάδες και τις εγκαταστάσεις καύσης, τους ατμοηλεκτρικούς σταθμούς, δηλαδή, και τους μεγάλους, και τους μικρούς και των νησιών.

Εμείς κάναμε διαπραγμάτευση και πήραμε μια παράταση, μέχρι περίπου το 2030 -αν δεν κάνω λάθος- για τις μικρές μονάδες και τις μεσαίου εγκαταστάσεων καύσης μονάδες, που είναι οι μονάδες των νησιών, οι οποίες, αγαπητοί συνάδελφοι, πρέπει να πω ότι αν συνεχιζόταν να λειτουργούν είναι και ενεργοβόρες και ρυπογόνες και δαπανηρές και φορτώνουν τα e-colls αυτές.

Έπρεπε, λοιπόν, να υπάρχει μια σταδιακή μετάβαση προς άλλα συστήματα -το είπε ο Υπουργός- με βάση τη διασύνδεση, που δεν είχε προετοιμαστεί και διαπραγματευτήκαμε ειδική ρύθμιση και για την παράταση, αλλά και για την πολύ μεγάλη -κατά την άποψή μου- επιτυχία που είχαμε, να πετύχουμε στην τελευταία συμφωνία για το ευρωπαϊκό σύστημα εμπορίας, ένα ειδικό άρθρο για την Ελλάδα στην Οδηγία, που μας δίνει περίπου 500 εκατομμύρια ευρώ για τα έργα διασύνδεσης των νησιών. Κατά κάποιο τρόπο από την αποταμίευση εμπορίας αέριων ρύπων της Ευρώπης, η Ευρώπη έχει ειδικό άρθρο σε Οδηγία για τα έργα διασύνδεσης και είναι πρόσφατα τα εγκαίνια και της σύνδεσης με τις Κυκλάδες, αλλά και το έργο της μικρής διασύνδεσης της Κρήτης, τα οποία έχουν ανακοινωθεί και θα έχουν πολλαπλά οφέλη.

Σε αυτό το ευρύτερο πλαίσιο, θέλω να αναφερθώ ξανά, κλείνοντας, στην ανάγκη αλλαγής του παραγωγικού και καταναλωτικού μοντέλου είτε ως οικονομία είτε ως κοινωνία και να πω ότι κατά την άποψή μου, πρέπει να ανοίξουμε την οπτική μας και σε πιο τεχνολογικές ανανεώσιμες πηγές ενέργειας. Δηλαδή η βιομάζα και η γεωθερμία είναι δύο μορφές ανανεώσιμων πηγών ενέργειας, που δεν είναι εύκολες, όπως είναι το φωτοβολταϊκό, που όμως έχουν ελληνική εργασία, έχουν ελληνικό επιστημονικό δυναμικό, είναι πιο σύνθετες τεχνολογικά, αλλά πιο αποδοτικές, συνδέονται με προϊόν επιτόπου και στον πρωτογενή τομέα, αλλά και στο δευτερογενή και είναι ένας τομέας, όπου η έρευνα και η καινοτομία στην Ελλάδα έχουν στελέχη και έχουν γνώση και άρα, μπορούν να έχουν και φιλόδοξους στόχους.

Και βέβαια, ίσως, κάνουμε κάποια στιγμή μια κουβέντα για το κεφάλαιο των μεταφορών. Αυτό θα ήθελα να είναι αν θέλετε, ο επίλογος στη δική μου τοποθέτηση, διότι μπροστά μας ανοίγονται και να το ξέρετε αυτό, δύο εναλλακτικές.

Η μία είναι να συνδεθούν τα οικονομικά εργαλεία, δηλαδή, τα δάνεια με το αποτύπωμα του άνθρακα. Ήδη η Παγκόσμια Τράπεζα ανακοίνωσε στο Παρίσι, στην επέτειο των 2 χρόνων, μετά τη συμφωνία των Παρισίων, ότι εξετάζει την αναίρεση χρηματοδοτήσεων σε υδρογονάνθρακες, άρα, αλλάζουν τα παγκόσμια χρηματοδοτικά εργαλεία. Αυτό θα έχει αποτύπωμα και σε τοπικά εθνικά - και εγώ θα το πρότεινα αυτό - να χρηματοδοτούνται και από τον ιδιωτικό τομέα, εννοώ τον τραπεζικό, με επενδύσεις με βελτίωση του αποτυπώματος άνθρακα, διότι η άλλη πλευρά του νομίσματος στην Ευρώπη είναι ο φόρος άνθρακα. Δηλαδή, κεντρικά συστήματα φορολογίας με βάση τις εκπομπές διοξειδίου του άνθρακα, που δεν είναι απόλυτα δίκαια, αν σκεφτούμε ότι υπάρχουν και χώρες που παράγουν πυρηνική ενέργεια, που δεν είναι ανώδυνη περιβαλλοντικά, αλλά θεωρητικά δεν παράγει διοξείδιο του άνθρακα και αυτό στην εθνική διαπραγμάτευση το έχουμε λάβει πολύ σοβαρά υπόψη και το υπολογίζουμε.

 Άρα, να στρέψουμε, προφανώς, τον ενεργειακό σχεδιασμό - αλλά αυτό είναι θέμα και του Γενικού Γραμματέα περισσότερο και του Υπουργού - αλλά και τη λειτουργία της κοινωνίας, την παραγωγή και την κατανάλωση σε μηδενικό ή συνέχεια μειούμενο αποτύπωμα διοξειδίου του άνθρακα.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Και εμείς ευχαριστούμε.

Το λόγο έχει ο Γενικός Γραμματέας και Πρόεδρος της Εθνικής Επιτροπής για την ενέργεια και το κλίμα (ΕΣΕΚ), ο κ. Βερροιόπουλος.

ΜΙΧΑΗΛ ΒΕΡΡΟΙΟΠΟΥΛΟΣ (Πρόεδρος της Εθνικής Επιτροπής για την Ενέργεια και το Κλίμα): Σας ευχαριστώ κυρία Πρόεδρε. Καλησπέρα σε όλους σας.

Η παρουσίαση που θα κάνω έχει τρία μέρη. Στο πρώτο θα μιλήσουμε για τις προκλήσεις και τους στόχους του ενεργειακού σχεδιασμού για το 2030, στο δεύτερο μέρος θα μιλήσουμε για το πού βρισκόμαστε και στο τρίτο μέρος, λίγα παραπάνω πράγματα από αυτά που σας είπε ήδη ο Υπουργός, για το πώς δουλεύει και το πώς θα δουλέψει η Επιτροπή.

Οι ευρωπαϊκοί ενεργειακοί στόχοι, δηλαδή και οι ελληνικοί, για το 2030, όπως αυτοί βρίσκονται αυτή τη στιγμή στην διαδικασία τριλόγου μεταξύ Ευρωπαϊκής Επιτροπής και Κοινοβουλίου, ουσιαστικά είναι οι ακόλουθοι τρεις: Πρώτον, μείωση 40% των αερίων του θερμοκηπίου σε σύγκριση με το 1990, όπου το 43% θα αφορά το κομμάτι του ΣΕΔΕ, του ETS και 30% στο τμήμα που είναι εκτός εμπορίας, σε σύγκριση με το 2005 το δεύτερο. Δεύτερον, ένα δεσμευτικό στόχο, σε επίπεδο Ε.Ε. πάντα, για επίτευξη 27% ΑΠΕ στο μερίδιο της ακαθάριστης τελικής κατανάλωσης ενέργειας και ενός υποστόχου 14% συμμετοχή των ΑΠΕ στις μεταφορές. Ο τρίτος μεγάλος στόχος, είναι ένας ενδεικτικός στόχος, μέχρι στιγμής, σε επίπεδο Ε.Ε. πάλι, για τουλάχιστον 30% βελτίωση της ενεργειακής απόδοσης.

Εκτός αυτών, επιπρόσθετα έχουμε και κάποιους εθνικούς ελληνικούς στόχους.

Πρώτον, όπως αναφέρθηκε, ήδη, από τον Αναπληρωτή, έχουμε μία μείωση 16% στους ρύπους που ανήκουν στον «εκτός εμπορίας». Δεύτερον, μιλάμε για έναν εθνικό στόχο, για διείσδυση ΑΠΕ στην ακαθάριστη τελική κατανάλωση ενέργειας, η οποία θα υπερβαίνει το 27% και ενδεχομένως θα προσεγγίζει το 30% και εις ό,τι αφορά τις μεταφορές, αυτό το οποίο συζητάμε αυτή τη στιγμή στον τρίλογο για 14%, εμείς λέμε 14% όπου η συμμετοχή των προηγμένων βιοκαυσίμων- των advanced biofuels- θα είναι ίση ή μεγαλύτερη του 3% και των βιοκαυσίμων πρώτης γενιάς, δηλαδή αυτά που προέρχονται από ενεργειακές καλλιέργειες, μέγιστο το 7%. Άρα καταλαβαίνετε, ότι εδώ το υπόλοιπο είναι από ηλεκτροκίνηση. Οι ΑΠΕ στις μεταφορές, κυρίως, είναι από βιοκαύσιμα που είναι στο μείγμα καυσίμου ή ηλεκτροκίνηση ή βιοαέριο ή διάφορα αλλά πράγματα πιο δύσκολα και όπως είπαμε και ο ενδεικτικός στόχος του 30%, ο οποίος βέβαια θα πάρει τη μορφή ενός δεσμευτικού υποστόχου που αφορά την τελική κατανάλωση ενέργειας, μείωση δηλαδή, στην ακαθάριστη τελική ενέργεια.

Το πιο ενδιαφέρον όμως είναι να μιλήσουμε και να σκεφτούμε- και αυτή θα είναι όλη η διαδικασία στη διαβούλευση- για τις προκλήσεις που έχουμε μπροστά μας. Μιλάνε για νούμερα, αλλά πρέπει να καταλάβουμε τι είναι πίσω από αυτά τα νούμερα.

Έχουμε κάποιες προκλήσεις σε επίπεδο εθνικής Οικονομίας. Η Οικονομία μας χαρακτηρίζεται από υψηλή ενεργειακή ένταση. Χρειάζεται 131 τόνους ισοδύναμου πετρελαίου για να παράξει ένα εκατομμύριο ΑΕΠ, όταν ο αντίστοιχος μέσος όρος στην Ευρώπη είναι 118 τόνοι και στη βιομηχανία γίνονται ακόμα πιο δύσκολα τα πράγματα, 132 τόνοι ισοδύναμου πετρελαίου για να παραχθεί ένα εκατομμύριο ΑΕΠ, όταν ο ευρωπαϊκός μέσος όρος είναι 92 τόνοι. Αυτό μας λέει πολύ απλά, ότι το ενεργειακό μας σύστημα χρήζει μεγάλης βελτίωσης σε ό,τι αφορά την αποδοτικότητά του και αντιλαμβάνεστε, ότι μιλώντας για τη βιομηχανία, αυτό σημαίνει ότι είναι λιγότερο ανταγωνιστική, όταν ακριβώς έχει τόσο υψηλή ενεργειακή ένταση.

 Η δεύτερη πρόκληση είναι ότι το ενεργειακό μας σύστημα χαρακτηρίζεται από χαμηλή εγχώρια προστιθέμενη αξία, σε επίπεδο ενεργειακών επενδύσεων. Δηλαδή για παράδειγμα, έχουμε αρνητικές τιμές δείκτη σχετικού ισοζυγίου εμπορικής συναλλαγής για τα αιολικά και φωτοβολταϊκά, ενώ ο μέσος όρος ο ευρωπαϊκός είναι θετικός. Δηλαδή, για κάθε ένα εκατομμύριο που επενδύεται για να γίνει ένα αιολικό πάρκο, τα πιο πολλά πηγαίνουν στο τέλος έξω, τα λιγότερα μένουν μέσα. Αυτό είναι μια πρόκληση που πρέπει να αντιστραφεί μέσω ενός ενεργειακού σχεδιασμού.

Τρίτον, μια άλλη πρόκληση είναι να έχουμε χαμηλή διείσδυση νέων τεχνολογιών και καινοτόμων ενεργειακών υπηρεσιών. Είναι πολύ σημαντικό για μια οικονομία.

Προκλήσεις σε ό,τι αφορά την εξάρτηση. Η χώρα μας είναι εξαρτώμενη ενεργειακά. Η ενεργειακή εξάρτηση της χώρας μας είναι 70%. Μάλιστα, ήταν 72,5% το 2016, όταν στο μέσο όρο η Ε.Ε. είναι στο 54%. Το νούμερο τα λέει όλα. Από τα καύσιμα που παράγονται σε σχέση με τα καύσιμα που εισάγονται, αυτά που εισάγονται είναι πολύ περισσότερα και μάλιστα, σε τέτοια νούμερα σε σχέση με την Ε.Ε.. Έχουμε μειωμένη συμμετοχή του λιγνίτη στην ηλεκτροπαραγωγή και συντείνει στο προηγούμενο φαινόμενο. Έχουμε σταδιακά αυξανόμενη διείσδυση των ΑΠΕ, αλλά όμως με ρυθμούς που θα θέλαμε πιο πολύ. Έχουμε μεγάλο μερίδιο πετρελαϊκών προϊόντων στην ακαθάριστη εγχώρια κατανάλωση, 52% σε σχέση με την Ε.Ε. που είναι 34% και έχουμε μικρή συμμετοχή εγχώριων εναλλακτικών καυσίμων στις μεταφορές. Όλο αυτό σημαίνει εξάρτηση της χώρας μας.

Ενεργειακό κόστος. Έχουμε επίσης 9 προκλήσεις, σε ό,τι αφορά το θέμα του ενεργειακού κόστους. Το ενεργειακό μας κόστος, σε ό,τι αφορά τα νοικοκυριά, φαίνεται ότι είναι στο μέσο όρο της Ε.Ε.. Αν το συγκρίνεις όμως με την αγοραστική δύναμη του μέσου ελληνικού νοικοκυριού, είμαστε 10% πιο πάνω, τουλάχιστον. Ένα ιδιαίτερα μεγάλο μερίδιο των νοικοκυριών δυσκολεύεται να εξασφαλίσει κατάλληλες συνθήκες θερμικής άνεσης. Είμαστε στο 29%, όταν ο ευρωπαϊκός μέσος όρος είναι στο 9%. Μίλησε προηγουμένως ο Αναπληρωτής για την φτώχεια. Έχουμε ένα υψηλό μερίδιο ρυθμιζόμενων χρεώσεων και φόρων στην ηλεκτρική κατανάλωση, 41%, όταν στην Ευρώπη είναι 37%. Είναι μια μεγάλη πρόκληση αυτή. Συνολικά, για τους υπόλοιπους καταναλωτές το ενεργειακό κόστος είναι στο μέσο όρο από το ευρωπαϊκό.

Εγχώρια προστιθέμενη αξία. Έχει σχέση άμεσα με τις δουλειές και την καινοτομία. Έχουμε συγκριτικά χαμηλό δείκτη απασχόλησης στον ενεργειακό τομέα. Το 0,5% του ενεργειακού δυναμικού αντιστοιχεί στον ενεργειακό τομέα σε άμεσες θέσεις, όταν ο αντίστοιχος ευρωπαϊκός είναι πολύ πιο μεγάλος. Έχουμε ένα δυναμικό για περαιτέρω αξιοποίηση της ενεργειακής αποδοτικότητας, τομέας ο οποίος δίνει πολλές δουλειές και η καινοτομία, την οποία διαθέτουμε. Όπως αναφέρθηκε, έχουμε σχετικά χαμηλή εγχώρια προστιθέμενη αξία σε επενδύσεις στις ΑΠΕ και στην ηλεκτροπαραγωγή. Ας πούμε, ο δείκτης συγκριτικού πλεονεκτήματος είναι τρεις φορές χαμηλότερος σε σχέση με την Ε.Ε..

Αν αυτές είναι οι προκλήσεις που έχουμε μπροστά μας, τότε πρέπει να βάλουμε κάποιους κεντρικούς στόχους. Πρώτος τομέας, ασφάλεια ενεργειακού εφοδιασμού, ενίσχυση στόχος πρώτος, ενίσχυση διασυνοριακών διασυνδέσεων με διαφοροποίηση των πηγών εφοδιασμού και διασύνδεση των νησιών. Βελτίωση της ανταγωνιστικότητας στην εγχώρια ηλεκτροπαραγωγή, σύζευξη αγορών με γειτονικές χώρες, βελτίωση της αποδοτικότητας των ενεργειακών υποδομών μας, ανάπτυξη μηχανισμών αγοράς και διαχείρισης της ζήτησης, βέλτιστη αξιοποίηση των λοιπών εγχώριων ενεργειακών πηγών. Διαβάζω μερικές.

Άλλοι στόχοι που έχουν σχέση με τα ενεργειακά προϊόντα και τις υπηρεσίες που θέλουμε να είναι σε προσιτό ανταγωνιστικό και ελεγχόμενο κόστος. Πρέπει να αυξήσουμε τον ανταγωνισμό στην αγορά προμήθειας των ενεργειακών υπηρεσιών, να εισάγουμε έξυπνους μετρητές, να βελτιστοποιήσουμε το ρυθμιζόμενο κόστος των τιμολογίων μας και να βρούμε τις βέλτιστες πρακτικές στον τομέα των μεταφορών και ενίσχυση μεριδίου μέσων μαζικής μεταφοράς για επιβατικές και εμπορικές μετακινήσεις.

Κοινωνικοοικονομικές επιπτώσεις. Πρέπει να βελτιώσουμε την ανταγωνιστικότητα, μέσω μείωσης της ενεργειακής έντασης. Πρέπει να προστατεύσουμε τα ευάλωτα νοικοκυριά και τους φτωχούς. Πρέπει να ενισχύσουμε την εξειδικευμένη απασχόληση και το τελευταίο και σημαντικό, να αναδείξουμε τις περιβαλλοντικές και κοινωνικές επιπτώσεις μέσω του εξωτερικού κόστους. Είναι η υγεία, η ερημοποίηση, το περιβάλλον, αυτά πρέπει να ληφθούν υπόψη στον ενεργειακό σχεδιασμό μας. Συνήθως, βάζουμε την έννοια του κόστους και ξεχνάμε αυτά τα πράγματα.

Παρούσα κατάσταση. Θυμάστε την εξοικονόμηση 20% πρωτογενούς ενέργειας με το πρόγραμμα «Ορίζοντας 2020». Έχουμε πετύχει τη μείωση των εκπομπών των αερίων του θερμοκηπίου σε σχέση με το 1990, αλλά είναι και σωστό αυτό, έχει σχέση, κιόλας, και με την κρίση, αυτό είναι μια πραγματικότητα.

Είμαστε σε τροχιά επίτευξης του κεντρικού υποχρεωτικού στόχου για τις ΑΠΕ, στην τελική κατανάλωση ενέργειας. Το 2016 ήμασταν στο 15,3%, όταν ο ευρωπαϊκός ο στόχος ήταν στο 18%, εδώ με νόμο είχαμε πει 20%, και έχουμε πετύχει τον ποσοτικό στόχο στο επίπεδο της πρωτογενούς και τελικής κατανάλωσης ενέργειας για την ενεργειακή απόδοση.

Στην οθόνη φαίνονται μερικά διαγράμματα. Φαίνεται η συνεισφορά στον στόχο της ΑΠΕ. Βλέπετε ότι στο 52% συνεισφέρουν οι ΑΠΕ σε θέρμανση και ψύξη, είμαστε πάρα πολύ ψηλά στη χώρα μας, σε σχέση με ευρωπαϊκές χώρες. Το 47% είναι από την ηλεκτροπαραγωγή. Εκεί που υστερούμε, είναι οι ΑΠΕ στις μεταφορές που είναι ένας «σκληρός» τομέας, για τον οποίο, όμως, πρέπει να προσπαθήσουμε να κάνουμε ό,τι είναι δυνατόν για να αυξήσουμε το μερίδιο, μιας και αντιπροσωπεύει πάνω από το 40% της τελικής κατανάλωσης.

Υπάρχουν κάποια μέτρα υφιστάμενα για την προώθηση των ΑΠΕ στην ηλεκτροπαραγωγή, αναφέρθηκε ο κ. Υπουργός προηγουμένως, ο ν. 4414/2016 με τον οποίο εισήχθη ένα καινούργιο καθεστώς στήριξης για σταθμούς ΑΠΕ, η παροχή λειτουργικών ενισχύσεων, μετά από διαγωνιστικές διαδικασίες, η ένταξη των ΑΠΕ στην αγορά ηλεκτρικής ενέργειας, άρα θα είναι μέσα στην αγορά, ο ενεργειακός συμψηφισμός είτε απλός είτε εικονικός, η απλούστευση της διαδικασίας των ΑΠΕ, η εισαγωγή των κωδικών διαχείρισης στα μη διασυνδεδεμένα νησιά και τα λοιπά.

Το πλαίσιο οργάνωσης και εκπόνησης του ΕΣΕΚ. Το ΕΣΕΚ είναι το εθνικό σχέδιο για την ενέργεια και το κλίμα, στο τέλος της ημέρας είναι ένα βιβλίο, στο οποίο γράφονται στόχοι, στρατηγικοί στόχοι, πολιτικές και μέτρα πολιτικής. Όλα αυτά πρέπει να ακολουθούν το πρότυπο αυτό που βλέπετε αριστερά. Δηλαδή απαλλαγή από ανθρακούχες εκπομπές, στόχοι πολιτικοί, μέτρα πολιτικής, ενεργειακή απόδοση το ίδιο, ενεργειακή ασφάλεια το ίδιο και ούτω καθεξής. Στο τέλος της ημέρας, αυτές οι πέντε διαστάσεις της Ε.Ε. θα πρέπει να ειδωθούν και μέσα από ένα πλέγμα περιφερειακής συνεργασίας και πρέπει επίσης να συνοδεύονται και από μέτρα χρηματοδότησης.

Μέχρι τώρα τι είναι αυτό που κάνουμε; Δεν είναι κάτι που ήρθε τελείως από το κενό. Μέχρι τώρα είχαμε τα σχέδια δράσης για τις ΑΠΕ, είχαμε το μηχανισμό παρακολούθησης των υποβολών για τις εκπομπές και είχαμε και το σχέδιο δράσης για την ενεργειακή απόδοση. Ήρθε η Ευρωπαϊκή Επιτροπής και είπε δεν αρκεί αυτό για να παρακολουθώ την ενέργεια στην Ευρώπη και σε κάθε χώρα, πρέπει να προσθέσουμε τους πυλώνες ενεργειακή ασφάλεια, εσωτερική αγορά, έρευνα, καινοτομία και ανταγωνιστικότητα, ένας μεγάλος τομέας, στον οποίο στη χώρα μας, ενώ έχουμε πάρα πολύ ισχυρό αποτύπωμα στον τομέα της έρευνας, η έρευνα δεν περνά εύκολα σε καινοτομία και καινοτόμο προϊόν, και αυτό έχει να κάνει πάλι με τη χαμηλή προστιθέμενη αξία που αναφέρθηκε προηγουμένως. Είναι κάπως έτσι, εθνικοί στόχοι, σκοποί, πολιτικά μέτρα και στο τέλος πρέπει να γίνει και μια αξιολόγηση των επιπτώσεων. Δηλαδή για κάθε μέτρο, σε κάθε πυλώνα, θα πρέπει να υπάρχει και μια αξιολόγηση, τι επιπτώσεις έχει αυτό στην οικονομία, στις τιμές, στο περιβάλλον. Υπάρχει μια εθνική επιτροπή που αποτελείται από διάφορες υποομάδες. Ήδη έχουμε ξεκινήσει τη διαβούλευση φωνάζοντας φορείς της αγοράς σε επίπεδο υποομάδων. Τη Δευτέρα γίνεται η εναρκτήρια ημερίδα, στην οποία, ήδη, έχουμε δώσει σε όλους τους φορείς της αγοράς που έχουμε καλέσει και στις ενώσεις τους ένα δομημένο ερωτηματολόγιο, στο οποίο τους ζητάμε να μας καταθέσουν τις απόψείς τους επί συγκεκριμένων ερωτημάτων και βέβαια θα έρθουν να μας τις πούνε εκεί πέρα. Θα ακολουθήσουν, βέβαια, και άλλες διαβουλεύσεις και με τις τοπικές κοινωνίες, την ΚΕΔΕ, τους Περιφερειάρχες και γενικά τους Δήμους. Θα υπάρξει, επίσης, διαβούλευση με επιστημονικούς φορείς, όχι μόνο με τους φορείς της αγοράς, και φυσικά και τους εργαζόμενους και φυσικά στο Κοινοβούλιο, όπως αναφέρθηκε από τον κ. Υπουργό.

Νομίζω ότι κάλυψα τα περισσότερα. Αν κάτι θέλετε μπορείτε να με ρωτήσετε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ: Ευχαριστώ, κυρία Πρόεδρε. Για να συνεισφέρω λίγο στη κουβέντα και να το πιάσω λίγο από πιο ψηλά, ώστε να κατανοήσουν οι συνάδελφοι Βουλευτές αυτά τα οποία ειπώθηκαν και είναι πολύ σημαντικά, αλλά και οι όποιοι τηλεθεατές μας βλέπουν, επιτρέψτε μου να πω κάποια πράγματα σε ό,τι αφορά το παγκόσμιο περιβάλλον σχετικά με την ενέργεια.

 Αυτή τη στιγμή ο πλανήτης όλος κινείται από ορυκτά καύσιμα σε ποσοστό 90%. Δηλαδή, το 90% της ενέργειας αυτή τη στιγμή που παράγεται, παράγεται κατά 30% περίπου από άνθρακα, κατά 30% από πετρέλαιο, κατά 30% από φυσικό αέριο και μόλις κατά 10% από υδροηλεκτρικά κατά 7% και κατά 3% από τα υπόλοιπα ανανεώσιμα, δηλαδή, φωτοβολταϊκά και ανεμογεννήτριες. Αυτό σημαίνει, ότι τα ορυκτά καύσιμα, καταρχήν, είναι πεπερασμένα, μη ανανεώσιμα, που σημαίνει ότι κάποια στιγμή θα εξαντληθούν. Μάλιστα, για να δώσω μια εικόνα, τα πετρέλαια τα οποία έχουν σήμερα ανακαλυφθεί, φτάνουν για 30 χρόνια και αν σκεφτούμε την οικονομική ανάπτυξη της Κίνας, της Ινδίας και της Αφρικής και να πούμε ακόμα, ότι και τα μη ανακαλυφθέντα κοιτάσματα μπορούν να κρατήσουν για άλλα 10,20,30 χρόνια, πάντως είναι βέβαιο ότι τα δισέγγονά μας δεν θα γνωρίσουν το πετρέλαιο. Γι' αυτό λοιπόν, όλοι αυτοί οι παγκόσμιοι στόχοι για το κλίμα, η συμφωνία των Παρισίων, είναι όλα συνδεδεμένα με τον ορίζοντα εξάλειψης, τελικά, των ορυκτών πόρων που χρησιμοποιούμε σήμερα και όχι μόνο για την μεταβολή του κλίματος που είναι πολύ σημαντική.

 Τι εννοούμε αλλαγή του παγκόσμιου κλίματος και τι σημαίνει κλιματική αλλαγή; Σημαίνει ότι αυξάνεται σταδιακά η ατμόσφαιρα του πλανήτη, η θερμοκρασία της ατμόσφαιρας του πλανήτη. Ο λόγος που αυξάνεται είναι επειδή εκπέμπουμε διοξείδιο του άνθρακα. Εδώ έρχονται και οι στόχοι. Από πού εκλύεται το διοξείδιο του άνθρακα; Κατά 60% εκλύεται από την παραγωγή ενέργειας, δηλαδή το 60% των παγκόσμιων ρύπων, των παγκόσμιων εκπομπών διοξειδίου του άνθρακα εκπέμπεται, επειδή καίμε κάρβουνο, πετρέλαιο και φυσικό αέριο.

Άρα, ποιος είναι ο στόχος, όταν θέλουμε να μειώσουμε τις εκπομπές διοξειδίου του άνθρακα, για να μειώσουμε το αίτιο το οποίο προκαλεί την κλιματική αλλαγή, τι πρέπει να κάνουμε; Πρώτος στόχος είναι η μείωση των εκπομπών ρύπων από την παραγωγή ενέργειας. Γι' αυτό ερχόμαστε και βάζουμε στόχους, ώστε να έχουμε μια σταδιακή μετάβαση από την παραγωγή ενέργειας από ορυκτά καύσιμα, κάρβουνο ή λιγνίτη στην περιοχή τη δική μας, πετρέλαιο ή φυσικό αέριο, σταδιακή μετάβαση σε ανανεώσιμες πηγές ενέργειες, όπου δεν εκπέμπουν, έχουν μηδενικές εκπομπές ρύπων κατά τη διάρκεια τουλάχιστον της λειτουργίας. Γιατί κατά τη διάρκεια της κατασκευής, όπως στα φωτοβολταικά η τις ανεμογεννήτριες, παράγονται κάποιοι ρύποι, φυσικά.

Άρα , τι θα έπρεπε να κάνουμε εμείς ως χώρα; Θα έπρεπε σταδιακά, όπως έχει γίνει ήδη, να περάσουμε σε μια οικονομία, όπου η ενέργεια παράγεται περισσότερο από ΑΠΕ και λιγότερο από ορυκτά καύσιμα. Θα έπρεπε να διασυνδέσουμε καταρχήν το ηλεκτρικό μας σύστημα. Όταν αυτή τη στιγμή, ένα ποσοστό περίπου 20% - 30% της ηλεκτρικής ενέργειας που καταναλώνεται στα νησιά, παράγεται εξ ολοκλήρου από πετρέλαιο, το οποίο είναι εισαγόμενο, έρχομαι σε αυτό που είπατε πριν κύριοι Υπουργοί και κ. Γραμματέα, για την εξάρτηση που έχει η Ελλάδα από τα εισαγόμενα ορυκτά καύσιμα που είναι το πετρέλαιο και το φυσικό αέριο κατά κύριο λόγο, βέβαια, αυτή η διασύνδεση του μη διασυνδεδεμένου δικτύου έχει καθυστερήσει. Προχώρησε η προηγούμενη Κυβέρνηση - με καθυστέρηση μπορώ να πω 10ετιών βέβαια αλλά μέσα σε δύο χρόνια - στη διασύνδεση των Μικρών Κυκλάδων, αλλά η αλήθεια είναι ότι 3 χρόνια, τώρα, διανύουμε τον τέταρτο χρόνο διακυβέρνησης της χώρας από την παρούσα Κυβέρνηση, σε ότι αφορά τη διασύνδεση της Κρήτης, ή την επέκταση της διασύνδεσης των Κυκλάδων, δεν έχει γίνει κάτι, δεν έχει ωριμάσει και δεν έχει υπογραφεί και η ανάθεση κατασκευής και διανύουμε τον τέταρτου χρόνο, άρα, έχουμε χάσει χρόνο. Αυτή είναι μια πραγματικότητα.

Ποια είναι η δεύτερη αιτία παραγωγής διοξειδίου του άνθρακα; Είναι τα σπίτια; είναι η βιομηχανία; Είναι η αγροτική παραγωγή; Όχι, είναι οι μεταφορές, οι οποίες συμβάλλουν κατά το 16% στην παραγωγή διοξειδίου του άνθρακα παγκόσμια και μάλιστα προβλέπεται ότι τα επόμενα 10- 20 χρόνια θα αυξηθεί κατά 140% το ποσοστό αυτό.

Γιατί; Γιατί αυξάνεται η Κίνα, αυξάνεται η Ινδία, αυξάνεται η Αφρική και οι μεταφορές αυτές που θα συμβαίνουν εκεί θα αυξήσουν τη συμμετοχή της παραγωγής διοξειδίου του άνθρακα από τις μεταφορές.

Τι κάνουμε εμείς στην Ελλάδα για να μειώσουμε; Όπως είδατε και η Ευρωπαϊκή Επιτροπή, κύριοι συνάδελφοι, σαν πρώτο πυλώνα έχει να μειώσουμε τις εκπομπές ρύπων από την παραγωγή ενέργειας, δεύτερον, έχει από τις μεταφορές και τρίτον, από την εξοικονόμηση. Προσέξτε τι έχουμε κάνει στην Ελλάδα. Κάτι έχουμε κάνει - οι προηγούμενες κυβερνήσεις κυρίως - το οποίο πρέπει να το συζητήσουμε, βέβαια, με τον τρόπο που έγινε και πόσο κόστισε, το οποίο είναι ένα θέμα βέβαια. Πρώτα, προχώρησαν στη μείωση των εκπομπών του διοξειδίου του άνθρακα σε ό,τι αφορά την παραγωγή ενέργειας, επειδή έγινε μία μεταφορά στις ΑΠΕ. Η προηγούμενη κυβέρνηση προχώρησε με το «Εξοικονομώ» στον τρίτο πυλώνα που ήταν η μείωση των εκπομπών από τα σπίτια, από την ενεργειακή αναβάθμιση των κατοικιών και των κτιρίων, άρα, λιγότερη κατανάλωση ενέργειας για την ψύξη και τη θέρμανση, σε ό,τι αφορά τις μεταφορές, όμως, 3 χρόνια τώρα δεν έχει γίνει τίποτα, που είναι ο δεύτερος παράγοντας συμβολής στην παραγωγή διοξειδίου του άνθρακα.

Τι σημαίνει μεταφορές; Το είπε ο κ Φάμελλος πάρα πολύ σωστά και ο κ. Σταθάκης. Σημαίνει μέσα σταθερής τροχιάς, τρένα, τραμ, τα οποία χρησιμοποιούν ηλεκτρική ενέργεια, που σημαίνει ότι επειδή εμείς έχουμε ακόμα σιδηρόδρομο και τρένα που καίνε ακόμα ντίζελ, έχουμε ντιζελομηχανές που κουβαλάνε τα βαγόνια. Έπρεπε και πρέπει τέλος πάντων από εδώ και πέρα, γρήγορα, να προχωρήσουμε στην ηλεκτροκίνηση των τρένων και ηλεκτροκίνηση που θα χρησιμοποιεί ρεύμα στο μετρό, που θα χρησιμοποιεί ρεύμα στον ηλεκτρικό, που θα χρησιμοποιεί ρεύμα στο τραμ, που θα χρησιμοποιεί ρεύμα όχι από λιγνίτη, αλλά από ανανεώσιμες πηγές ενέργειας, το οποίο κανείς δεν το συζητά. Δεν έχει γίνει τίποτα σε αυτό και δεν έχει γίνει τίποτα και σε ό,τι αφορά και την ηλεκτροκίνηση. Να σημειώσω ότι στη Νορβηγία το 52% των αυτοκινήτων που πωλήθηκαν πέρσι, ήταν ηλεκτρικά αυτοκίνητα. Πέρυσι στην Ελλάδα πουλήθηκαν 100 αυτοκίνητα ηλεκτρικά, που σημαίνει ότι εδώ, η Ελληνική Πολιτεία, σήμερα, την ηλεκτροκίνηση την αντιμετωπίζει ως μία περιττή πολυτέλεια. Και όμως σας πληροφορώ ότι ηλεκτροκίνηση και με την εξέλιξη που έχει, πέρα του ότι έχει μηδενικές εκπομπές ρύπων κατά τη χρήση, πάλι, του αυτοκινήτου, επαναλαμβάνω, έχει και πάρα πολύ χαμηλό κόστος μετακίνησης, γιατί κοστίζει λιγότερο από 2 ευρώ τα 100 χιλιόμετρα, όταν ένα αυτοκίνητο σήμερα, ξοδεύει, χρησιμοποιώντας πετρέλαιο ή βενζίνη ή ακόμα και υγραέριο, πάνω από 8 έως 15 ευρώ τα 100 χιλιόμετρα, δηλαδή, δέκα φορές παραπάνω από ό,τι ένα ηλεκτροκίνητο.

Εμείς δεν έχουμε κάνει τίποτα σε ότι αφορά το νομοθετικό πλαίσιο, γιατί χωρίς νομοθετικό πλαίσιο δεν μπορεί να ξεκινήσει η ηλεκτροκίνηση, όταν αυτή τη στιγμή τα υβριδικά plug-in αυτοκίνητα εμείς δεν τα θεωρούμε ηλεκτρικά, τα θεωρούμε ότι είναι με κινητήρα εσωτερικής καύσης, όταν δεν έχουν γίνει σταθμοί φόρτισης αυτοκινήτων, τίποτα, όταν ακόμα είμαστε σε εμβρυϊκό στάδιο σε αυτό το κομμάτι και δεν δίνει τίποτα προς το παρόν και η Πολιτεία ως κίνητρα για να γίνουν αυτά.. Πώς θα πάρει ο άλλος ηλεκτρικό αυτοκίνητο, όταν δεν μπορεί να το φορτίσει στη διαδρομή του;

Και τρίτον, πάμε στην εξοικονόμηση και έρχομαι, λίγο, και στο πολιτικό. Τρία χρόνια περιμέναμε το «Εξοικονομώ». Το ανακοίνωσε η Κυβέρνηση 10 φορές. Κάθε 3 μήνες ανακοίνωνε ότι τους επόμενους 3 μήνες θα ξεκινήσει το «Εξοικονομώ 2». Πέρασαν 3 χρόνια, διανύουμε τον 4ο, επαναλαμβάνω, το «Εξοικονομώ» με τα χίλια ζόρια πάει να ξεκινήσει. Μαθαίνω, σήμερα, ότι η αξιολόγηση αυτών που πήγαν και κατέθεσαν αίτηση, θα γίνει από μια ιδιωτική εταιρεία, η οποία θα προκύψει μέσα από ένα διαγωνισμό. Ακούγεται καλό. Το θέμα είναι ότι δεν υπάρχει αξιολογητής αυτή τη στιγμή και όχι μόνο δεν υπάρχει αξιολογητής, αλλά έχει κολλήσει και η επιλογή του αξιολογητή, που σημαίνει, πότε θα αξιολογηθούν αυτές οι αιτήσεις; που σημαίνει, πότε θα αρχίσουμε να απορροφούμε τα χρήματα, κύριε Υπουργέ, που περίμεναν στα ταμεία τα ευρωπαϊκά τρία χρόνια; Και τι κινητοποίηση θα μπορούσε να γίνει, τι μόχλευση και πόσο θα μπορούσε να έχει βοηθήσει την ελληνική οικονομία, αν τον πρώτο, δεύτερο χρόνο…

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Σκρέκα, παρακαλώ να ολοκληρώσετε, γιατί πάτε για 10 λεπτά.

ΚΩΝΣΤΑΝΤΙΝΟΣ ΣΚΡΕΚΑΣ: Κυρία Πρόεδρε, είπα πολύ παραπάνω από τα 5 λεπτά. Νομίζω ότι κάνουμε μια εποικοδομητική κουβέντα και σε καλό επίπεδο και αξίζει να αναφέρουμε αυτά τα πράγματα.

Άρα, τα κτίρια παράγουν το 8% μόλις των εκπομπών διοξειδίου του άνθρακα. Η βιομηχανία πάλι το 8% μόλις. Ο αγροτικός τομέας μόλις το 7%.

Σημαντικά και αυτά, οι μεταφορές στο 16% και η ενέργεια του 59%, απλά για να βλέπουμε τις προτεραιότητες.

Πάμε στο εξής: Άκουσα, πολύ σωστά, ότι παράγουμε 131 τόνους ανά εκατομμύριο ΑΕΠ. Γιατί συμβαίνει αυτό; Μα είναι πολύ απλό, να το εξηγήσουμε στους συναδέλφους και σε αυτούς που μας βλέπουν. Εμείς παράγουμε χάλυβα ή φύλλα αλουμινίου ή και προφιλ αλουμινίου, η Γερμανία παράγει Μερσεντές και BMW. Φυσικά, αφού παράγει προϊόντα πολύ μεγαλύτερης προστιθέμενης αξίας, η συμμετοχή του ισοδύναμου στο ΑΕΠ είναι πάρα πολύ μικρότερη, εκεί.

 Να σας πω κάτι άλλο. Αγροτική παραγωγή. Εμείς έχουμε μέσο τζίρο ανά στρέμμα στην Ελλάδα 150 €- 200 €, η Ολλανδία έχει 1500 €. Την ίδια ενέργεια λίγο-πολύ ξοδεύουμε και αν κάνουμε μια αναλογία ενέργειας προς παραγόμενο προϊόν, εμάς θα είναι δέκα φορές πιο ακριβό. Γιατί; Γιατί το προϊόν που παράγουμε δεν είναι υψηλής προστιθέμενης αξίας. Καλλιεργούμε στρέμματα στον πανέφορο κάμπο της Θεσσαλίας, της Μακεδονίας, της Πελοποννήσου και σε μεγάλο βαθμό, βάζουμε ακόμα σιτάρι, καλαμπόκι, τριφύλλι με 100 € και 150 € τζίρο ανά στρέμμα. Όταν στην Ολλανδία βάζουν λουλούδια, ντομάτες, οπωροκηπευτικά, που θα έπρεπε εμείς να τα βάζουμε αυτά.

Άρα, εδώ πρέπει να γίνει και μια ουσιαστική κουβέντα για το παραγωγικό μοντέλο αυτής της χώρας. Αυτή η κουβέντα είναι που πρέπει να γίνει και να πώς αποδεικνύεται ότι έχουμε ένα παραγωγικό μοντέλο, το οποίο έχει πολλές ευκαιρίες μπροστά και έχουμε πολλά να κάνουμε. Και φαίνεται και από αυτές τις αναλογίες.

Όταν έρχεται, λοιπόν, η ώρα να πιάσουμε τους στόχους, κύριοι Υπουργοί και κύριε Γενικέ Γραμματέα και πάμε στο Εθνικού Σχέδιο για την Ενέργεια και το Κλίμα, πώς θα πιάσουμε τους εθνικούς στόχους, όταν αυτή τη στιγμή θέλουμε εμείς προσιτή τιμή ενέργειας και για τους επαγγελματίες και για τα νοικοκυριά; Πώς θα τους πιάσουμε, όταν θέλουμε φθηνότερη ή ανταγωνιστικότερη ή την ίδια τιμή ενέργειας στη βιομηχανία με αυτή που έχει ο Γερμανός ή ο Ιταλός; Πώς θα πιάσουμε τους στόχους, όταν θέλουμε τιμή ενέργειας του ξενοδόχου στην Ελλάδα, την ίδια ή και φθηνότερη με αυτή που έχει ο Γερμανός; Πώς θα τα κάνουμε αυτά; Αυτό πρέπει να συζητήσουμε και όχι απλά να κάνουμε κάποιες διαπιστώσεις.

Όταν έρχεται η ώρα να μιλήσουμε για τον ενεργειακό σχεδιασμό, τι θα κάνουμε με τη Δ.Ε.Η. η οποία έχει δεσμευθεί ήδη; Και γιατί μιλάμε τον τέταρτο χρόνο, κύριοι Υπουργοί, για το στρατηγικό σχέδιο; Τέσσερα χρόνια τώρα που κυβερνάτε, η Ελλάδα δεν είχε στρατηγικό σχεδιασμό; Γιατί για να ξεκινά τώρα ο διάλογος, σημαίνει ότι «πήγαινε στον αυτόματο», μάλλον. Ναι, αλλά εσείς έχετε αναλάβει δεσμεύσεις. Έχετε αναλάβει δεσμεύσεις για τη Δ.Ε.Η.. Τι θα γίνει με τον λιγνίτη; Τι ποσοστό συμμετοχής θα έχει στο μείγμα και ποια θα είναι η απαίτηση ή ποια θα είναι η ζήτηση ηλεκτρικής ενέργειας τα επόμενα χρόνια;

Τι θα κάνουμε με το Αμύνταιο; Θα «χωράει» το Αμύνταιο; Γιατί, βλέπω ότι ετοιμάζετε σχέδια. Το Αμύνταιο θα χωράει στον ενεργειακό σχεδιασμό που ετοιμάζετε; Κατασκευάζεται και η Πτολεμαΐδα 5. Πώς πάει αυτή; Πουλάτε και λιγνιτικές μονάδες οι οποίες θα εκσυγχρονιστούν για να αναπαράγουν λιγότερους ρύπους και να είναι περισσότερο αποδοτικές. Το Αμύνταιο, αν εκσυγχρονιστεί, θα «χωράει;».

Τώρα, πάμε στην πρακτική εφαρμογή, γιατί καλές είναι οι θεωρίες και οι υπογραφές και οι συμφωνίες, αλλά τι θα κάνουμε πρακτικά; Τι θα κάνατε με τα ΕΛΠΕ; Εδώ βλέπουμε ότι ετοιμάζετε, έχετε ένα σχέδιο να πουληθούν μετοχές, να αλλάξει το σχήμα, αυτό δεν είναι ένα σημαντικό κομμάτι που αφορά τον εθνικό σχεδιασμό; Τα ΕΛΠΕ έχουν δικαιώματα έρευνας και εξόρυξης. Πώς το σχεδιάζετε; Να το δούμε, να δούμε αν συμφωνούμε ή όχι ή να κάνουμε τις εποικοδομητικές μας παρατηρήσεις. Γιατί εσείς σχεδιάζετε μόνοι σας, αποφασίζετε μόνοι σας, υλοποιείτε μόνοι σας και τελικά, τα πράγματα δεν πάνε καλά στο ενεργειακό κομμάτι της χώρας. Γιατί ενέργεια και ενεργειακός τομέας χωρίς Δ.Ε.Η. μπορεί να υπάρξει; Ή με μια Δ.Ε.Η. «ζόμπι» μπορεί να υπάρξει; Δεν μπορεί να υπάρξει, βέβαια. Τι έχουμε κάνει για να διασφαλίσουμε ότι η Δ.Ε.Η. θα είναι βιώσιμη, κραταιά και ευημερούσα τα επόμενα χρόνια;

Με τον ΤΑΡ. Αναφέρατε τους Αγωγούς Φυσικού Αερίου. Βλέπουμε ότι όλα πάνε καλά, να μην πω για το ποιοι είναι αυτοί οι οποίοι το οραματίστηκαν, το σχεδίασαν και το κατασκεύασαν, πετύχαμε κάτι πολύ σημαντικό ως πολιτεία ελληνική, ανεξαρτήτως ποιος κυβερνούσε. Μαθαίνουμε ότι υπάρχουν κάποια προβλήματα στην κατασκευή του ΤΑΡ. Στην καβάλα, είναι 10 χλμ., κύριε Υπουργέ. Τι θα κάνετε με αυτά; Θα δώσετε λύση; Ή θα το αφήσετε, θα το τρενάρετε, και θα έρθει η ώρα να βάλουμε στον αγωγό αέριο ή να δοκιμάσουμε και δεν θα είναι έτοιμος ο αγωγός και θα πάει πίσω αυτό; Έχετε κάνει τίποτα;

Σε ότι αφορά τη Δ.Ε.Η., έχουμε κάποια προβλήματα που έχουν προκύψει τώρα τελευταία. Το 2016 έκρινε το ΣτΕ και έχουμε δύο αποφάσεις του με αριθμό 2722 και 2721, το Δεκέμβριο του 2016, που οφείλατε να γνωρίζατε, γιατί μέσα ήταν οι δικηγόροι της Δ.Ε.Η. και ήξεραν για τις αποφάσεις. Εσείς, οφείλατε να το γνωρίζετε αυτό ως πολιτικός προϊστάμενος και ως βασικός μέτοχος της Δ.Ε.Η., αφού εκπροσωπείτε την ελληνική πολιτεία, δηλαδή, το ελληνικό δημόσιο, που είναι μέτοχος στη Δ.Ε.Η..

Αυτές οι αποφάσεις, τι λένε; Ότι «η διαδικασία ανανέωσης των περιβαλλοντικών όρων πρέπει να ολοκληρώνεται εντός εύλογου χρόνου και δεν μπορεί, συνυπολογιζόμενου και του αρχικού χρόνου ισχύος, να υπερβαίνει κατ' ανώτατο όριο την δεκαετία από την έκδοση των αποφάσεων εγκρίσεώς τους για την ανανέωση». Αυτή είναι η μία απόφαση.

Η δεύτερη απόφαση, λέει ότι «λαμβανομένου υπόψη ότι το χρονικό διάστημα μεταξύ της υποβολής του αιτήματος ανανεώσεως ή τροποποίησης των περιβαλλοντικών όρων και τη συζήτηση προθέσεως, είναι πολύ μεγαλύτερο απ’ το χρονικό διάστημα της ισχύος των περιβαλλοντικών όρων, η ισχύς του σύμφωνα με τα αναφερόμενα στην προηγούμενη σκέψη, έχει λήξει».

Έρχεστε, λοιπόν, εσείς και ενώ από το 2016 ξέρουμε ότι έχουν λήξει οι περιβαλλοντικοί όροι, δηλαδή, ουσιαστικά, όχι τυπικά ακόμη, οι εξής μονάδες: ΑΗΣ Μεγαλόπολης Α, ατμοηλεκτρικός σταθμός, δηλαδή εργοστάσιο λιγνίτη Μεγαλόπολης Α, Μεγαλόπολης Β, χώρος απόθεσης παραπροϊόντων ΑΗΣ Α και Β, το εργοστάσιο στην Μελίτη, το ορυχείο της Μεγαλόπολης, το ορυχείο του Κλειδιού, ο ΑΗΣ Κομοτηνής, ο ΑΗΣ Αμύνταιου – Φλώρινας, ο ΑΗΣ Κερατέας – Λαυρίου, ο ΑΗΣ Λινοπεραμάτων, ο ΑΣΠ Λέσβου, ο ΑΣΠ Χίου και το Ορυχείο Αμυνταίου, ουσιαστικά λειτουργούν χωρίς περιβαλλοντική άδεια και το ξέρετε.

Έρχεστε το Σεπτέμβριο του 2017 και εγκρίνεται αυτό που ξέρετε ότι……

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εδώ δεν κάνουμε Κοινοβουλευτικό Έλεγχο, κ. Σκρέκα, με συγχωρείτε πάρα πολύ και πριν από μία βδομάδα συζητήσαμε για τη Δ.Ε.Η.. Σας παρακαλώ πολύ, ολοκληρώστε, υπάρχουν και άλλοι συνάδελφοί που θέλω να τοποθετηθούν.

ΚΩΝΣΤΑΝΤΙΝΟΣ ΣΚΡΕΚΑΣ: Κύριε Υπουργέ, έχετε πρόβλημα να τα συζητήσουμε αυτά; Γιατί, νομίζω, ότι ενδιαφέρει και είναι σημαντικό, αυτό που λέω τώρα. Δεν σας ενδιαφέρει για την ενέργεια; Δεν σας ενδιαφέρει ότι οι μονάδες της Δ.Ε.Η. σήμερα λειτουργούνε χωρίς περιβαλλοντικούς όρους;

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Πριν από μία βδομάδα κάναμε συζήτηση για τη Δ.Ε.Η. και αυτή τη στιγμή κάνετε Κοινοβουλευτικό Έλεγχο.

ΚΩΝΣΤΑΝΤΙΝΟΣ ΣΚΡΕΚΑΣ: Λειτουργούν σήμερα χωρίς περιβαλλοντικούς όρους; Μιλάμε για το κλίμα και την ενέργεια. Κύριε Φάμελλε, επί της ουσίας….

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Λειτουργούν ή όχι;

ΚΩΝΣΤΑΝΤΙΝΟΣ ΣΚΡΕΚΑΣ: Επί της ουσίας, οι όροι οι οποίοι έχουν, έχουν ακυρωθεί σύμφωνα με την σκέψη του ΣτΕ ναι ή όχι;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Δεν είναι εκτός αδειοδότησης οι μονάδες.

ΚΩΝΣΤΑΝΤΙΝΟΣ ΣΚΡΕΚΑΣ: Έρχεστε, λοιπόν, εσείς και εγκρίνετε κάτι, και έρχεται τώρα η WWF και άλλη μια περιβαλλοντική οργάνωση και έχει προσφύγει και στις 21 Μαΐου κρίνεται η άδεια ή όχι των περιβαλλοντικών όρων;

Εγώ, ερωτώ το εξής, κύριε Υπουργέ. Αφού το ξέρατε από το Δεκέμβριο του 2016 - ερωτώ το εξής απλό - για ποιο λόγο δεν λέγατε στη Δ.Ε.Η. «κατέθεσε νέες μελέτες περιβαλλοντικών επιπτώσεων στους επόμενους δύο ή τρεις μήνες; Ώστε, το επόμενο εξάμηνο, να τα εγκρίνουμε και να μην υπάρχει αυτό το πρόβλημα». Αυτό τι δείχνει; Αυτό, δείχνει, ότι υπάρχει μία ασυνέπεια και αναποτελεσματικότητα στο να αντιμετωπίσετε τα προβλήματα τα οποία παρουσιάζονται και μία προσπάθεια, όλα να τα μεταφέρετε μετά. Αλλά, μετά, δεν λύνονται. Δεν σημαίνει, ότι κλείνοντας τα μάτια στο πρόβλημα, αυτό θα εξαφανιστεί, ίσα-ίσα που αυτό γιγαντώνεται και έρχεται ακόμη δυσκολότερα μετά να το λύσει, όποιος καλείται.

Αυτές οι μονάδες που σας είπα, είναι το 50% για να μην πω το 60% της παραγωγής ηλεκτρικής ενέργειας στη χώρα μας.

Άρα…

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας ευχαριστούμε πολύ, κύριε Σκρέκα. Σας παρακαλώ πολύ, υπάρχουν συνάδελφοί που έχουν εγγραφεί στον κατάλογο, σας παρακαλώ πολύ, αρκετά, σας ευχαριστούμε πολύ.

ΚΩΝΤΑΝΤΙΝΟΣ ΣΚΡΕΚΑΣ: Πολύ βιάζεστε, τι πράγματα είναι αυτά; Ολοκληρώνω με κάτι τελευταίο. Στα 19 λεπτά, το ένα λεπτό, είναι πολύ μικρό το ποσοστό.

Η Δ.Ε.Η. διεκδικεί τα Υ.Κ.Ω. μιας χρονιάς. Έρχεται και λέει ότι για το 2011 δεν έχει πληρωθεί και είναι 670 εκατ..

Το ερώτημά μου είναι απλό. Είναι 670 εκατ.. Ήρθατε εσείς και καλύψατε μετά από εισήγηση της Ρ.Α.Ε. και δώσατε περίπου 430 ή 460 εκατομμύρια ευρώ από το 2012 έως το 2017, αυτά το οποία όφειλε. Εγώ ρωτάω και έχω κάνει και Ερώτηση.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δεν κάνουμε Κοινοβουλευτικό Έλεγχο, κύριε Σκρέκα και σας παρακαλώ πολύ να καταθέσετε την ερώτηση, με αναγκάζετε να σας διακόψω. Το θέμα μας είναι άλλο, σήμερα.

ΚΩΝΤΑΝΤΙΝΟΣ ΣΚΡΕΚΑΣ: Καταλαβαίνω την προσπάθειά σας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Όχι, και πριν από μία βδομάδα το θέμα μας ήταν η Δ.Ε.Η..

ΚΩΝΣΤΑΝΤΙΝΟΣ ΣΚΡΕΚΑΣ: Καταλαβαίνω την προσπάθειά σας, δεν θέλετε να ακουστούν κάποια πράγματα, αλλά τι να κάνουμε θα ακουστούν θέλετε, δεν θέλετε.

Το ερώτημα, λοιπόν, είναι το εξής: Έχει δίκιο η Δ.Ε.Η.; Πληρώθηκε για τα Υ.Κ.Ω. του 2011, ναι ή όχι; Αυτό θέλω να μας πείτε.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Ριζούλης Ανδρέας, Γκαρά Αναστασία, Κυρίτσης Γεώργιος, Τσίρκας Βασίλειος, Συρίγος Αντώνιος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Σεβαστάκης Δημήτριος, Πρατσόλης Αναστάσιος, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Παυλίδης Κωνσταντίνος, Μπάρκας Κωνσταντίνος, Γάκης Δημήτριος, Γκιόλας Ιωάννης, Σιμορέλης Χρήστος, Μουσταφά Μουσταφά, Συρμαλένιος Νικόλαος, Γεννιά Γεωργία, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Κεφαλίδου Χαρά, Καρράς Γεώργιος - Δημήτριος, Κωνσταντινόπουλος Οδυσσέας, Βασίλης Κεγκέρογλου, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Παφίλης Αθανάσιος, Ιωάννης Γκιόκας, Καμμένος Δημήτριος, Λαζαρίδης Γεώργιος, Γεωργιάδης Μάριος και Μίχος Νικόλαος.

Από την Ειδική Μόνιμη Επιτροπή Προστασίας Περιβάλλοντος παρόντες ήταν οι Βουλευτές κ.κ. Γεώργιος Ακριώτης, Ευαγγελία (Βάλια) Βαγιωνάκη, Παναγιώτα Βράντζα Γεώργιος Δημαράς , Δημήτριος Δημητριάδης, Γεώργιος Πάλλης, Δημήτριος Εμμανουηλίδης, Αικατερίνη Ιγγλέζη, Ηλίας Καματερός, Γιουσούφ Αϊχάν Καρά, Αυλωνίτου Ελένη, Ζωή Λιβανίου, Νικόλαος Παπαδόπουλος, Γεώργιος Τσόγκας, Μάξιμος Χαρακόπουλος, Γεώργιος Βλάχος, Μαρία Αντωνίου, Αθανάσιος Καββαδάς,

Κωνσταντίνος Τσιάρας, Παναγιώτης (Νότης) Μηταράκης, Βασίλης Γιόγιακας, Χρήστος Κέλλας, Γεώργιος Αρβανιτίδης, Μιχαήλ Τζελέπης, Κωνσταντίνος Μπαρμπαρούσης, Χρήστος Χατζησάββας, Μανώλης Συντυχάκης, Γιώργος Λαμπρούλης, Κωνσταντίνος Κατσίκης, Δημήτριος Καβαδέλλας και Γεώργιος Αμυράς.

 ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σαχινίδης.

 ΙΩΑΝΝΗΣ ΣΑΧΙΝΙΔΗΣ: Συζητάμε σήμερα για το εθνικό σχέδιο για την ενέργεια και το κλίμα. Απ' ό,τι ακούσαμε και από τις τοποθετήσεις των Υπουργών, βασίζεται σε τρεις άξονες. Στην αλλαγή του ενεργειακού μείγματος για την αύξηση συμμετοχής των ανανεώσιμων πηγών ενεργείας, στην παραγωγή, στην εξοικονόμηση ενέργειας και στην αντιμετώπιση της ενεργειακής φτώχειας και προστασία των ευάλωτων ομάδων.

Κύριε Σταθάκη, αναφέρατε ότι το 2018 – 2020 θα υπάρξουν επενδύσεις σε ανανεώσιμες πηγές ενέργειας. Έχω εδώ μπροστά μου τον πίνακα μείγματος καυσίμου, που μπορεί να το δει οποιοσδήποτε στους λογαριασμούς της Δ.Ε.Η. που λαμβάνει. Εδώ, αναφέρεται ότι στο μείγμα καυσίμου για όλη τη χώρα για το έτος 2017, από ανανεώσιμες πηγές ενέργειας ήταν το 19,89%. Θα ανέβει αυτό το ποσοστό από τις επενδύσεις που αναφέρατε πριν;

Σχετικά με την εξοικονόμηση ενέργειας, που αναφέρατε, είμαστε ευχαριστημένοι που, έστω και αργά, υιοθετείτε κάποιες προτάσεις που είχαμε κάνει στα τέλη του 2015, τα οποία είναι καταγεγραμμένα και στα πρακτικά των Επιτροπών, όπου είχαμε κάνει πρόταση ως Χρυσή Αυγή, σχετικά με τα δημόσια κτίρια και μάλιστα, η προσωπική μου αναφορά είχε να κάνει με τα σχολεία, σε πρώτη φάση, με μια πρόβλεψη να γίνουν φωτοβολταϊκά σε όλα τα δημόσια κτίρια.

Σχετικά με τον τρίτο άξονα για την αντιμετώπιση της ενεργειακής φτώχειας και την προστασία των ευάλωτων ομάδων, κύριε Υπουργέ, κάνετε μια κοινωνική πολιτική αλληλεγγύης, αλλά με ποιανού τα λεφτά; Έχω μπροστά μου τον δικό μου λογαριασμό ρεύματος και όχι κάποιου άλλου πολίτη και θα σας ρωτήσω, σαν απλός πολίτης και όχι σαν Βουλευτής: Ο λογαριασμός είναι 551 € και είναι εκκαθαριστικός. Από αυτά τα 262 € αφορούν κατανάλωση ρεύματος. Για ΑΔΜΗΕ - ΔΕΔΗΕ είναι 70 € και για Υ.Κ.Ω. είναι 87,5 €. Άρα, τα κοινωνικά τιμολόγια που ευαγγελίζεσθε τα πληρώνουν όσοι είναι ακόμη καλοπληρωτές στους λογαριασμούς τους. Δεν έχει να κάνει με δική σας κοινωνική πολιτική, αλλά με το ποιος ακόμη μπορεί και πληρώνει τους λογαριασμούς ρεύματος. Βλέπω, επίσης, ότι στις ανανεώσιμες πηγές ενέργειας, από τα χρήματα που σας ανέφερα, αφορά το ποσό των 60 €. Εδώ μιλάμε για ιδιωτικές εταιρείες οι οποίες έχουν επενδύσει πάνω σε ανανεώσιμες πηγές ενέργειας. Για ποιο λόγο ο κάθε Έλληνας πολίτης θα πρέπει να επιβαρύνεται με αυτά τα χρήματα και των Υ.Κ.Ω. που ανέφερα προηγουμένως και για τις ανανεώσιμες πηγές ενέργειας; Θα έπρεπε να έχετε μεριμνήσει ως κράτος, από τα χρήματα του Έλληνα φορολογούμενου που εισπράττετε, να μπορείτε να τα καλύπτετε εξαιρώντας τις ανανεώσιμες πηγές ενέργειας. Είναι ιδιωτικές εταιρείες οι οποίες έχουν επενδύσει και οι οποίες θα έχουν κέρδη από αυτές τις επενδύσεις. Γιατί βάζετε τον απλό Έλληνα πολίτη να πληρώνει τις ανανεώσιμες πηγές ενέργειας; Επίσης απ' ό,τι βλέπω, ο λογαριασμός σε σχέση με το τι έχω καταναλώσει είναι προσαυξημένος στο σύνολο με 120%. Αυτό, μόνο κοινωνική πολιτική δεν είναι, κύριε Υπουργέ.

Αναφέρατε ότι την επόμενη δεκαετία θα αλλάξει ο κλάδος ενέργειας και μάλιστα, είπατε ότι θα αλλάξει το παράγω – καταναλώνω. Δεν μας διευκρινίσετε, όμως, εάν αυτή η αλλαγή θα έχει επιβαρύνσεις και σε ποιους.

Ο κ. Φάμελλος, ο οποίος δυστυχώς αποχώρησε, φαντάζομαι, όμως, ότι θα μπει στη διαδικασία να μας απαντήσει, έκανε μια αναφορά σχετικά με τα δικαιώματα αγοράς ρύπων. Τι συμβαίνει, όμως, κύριε Υπουργέ, με τις χώρες οι οποίες δεν συμμετέχουν, που ως γνωστόν, οι Η.Π.Α. δε συμμετέχουν σ' αυτή την αγορά; Ανέφερε, μάλιστα, ότι έχουμε σχετικά χαμηλές χρεώσεις σε ό,τι έχει σχέση με τους ρύπους. Αυτή η αύξηση κατά πόσον θα επηρεάσει τα επενδυτικά σχέδια μιας βιομηχανίας που θα ήθελε να έρθει να επενδύσει στην Ελλάδα;

Επίσης, έγινε αναφορά σχετικά με την ανακύκλωση. Πιστεύετε, κύριε Υπουργέ, ότι όσο καλή οικολογική παιδεία κι εάν έχει κάποιος, όταν αντιμετωπίζει οικονομικά προβλήματα είναι προτεραιότητά του η οικολογική συνείδηση;

Επίσης, υπάρχει εδώ ένα μεγάλο λάθος, σχετικά με τη θέση που κατέχουμε - το έχω αναφέρει και σε άλλες επιτροπές - κάτι που δεν έχει να κάνει, κύριε Υπουργέ, μόνο με τη δική σας συγκυβέρνηση, αλλά και με τις προηγούμενες κυβερνήσεις. Η Ελλάδα στον πίνακα των ρύπων, δυστυχώς, κατατάσσεται στις αναπτυγμένες χώρες. Τουλάχιστον για την περίοδο της κρίσης θα έπρεπε να μας κατατάσσουν στις αναπτυσσόμενες, ώστε και τα πρόστιμα, εφόσον και αν υπάρξουν, να είναι λιγότερα και να μπορούμε να έχουμε μεγαλύτερο περιθώριο «παραγωγής ρύπων», για να μπορούμε να ελπίζουμε σε κάποια ανάπτυξη.

Επίσης, προκύπτουν τα εξής ερωτήματα.

Στο εθνικό αυτό σχέδιο θα προβλεφθούν οι ενέργειες για την ανακήρυξη της ελληνικής Αποκλειστικής Οικονομικής Ζώνης;

Θα προβλεφθεί η σύναψη ενεργειακών συμμαχιών με χώρες κοινών γεωστρατηγικών συμφερόντων, όπως είναι η Ρωσία;

Πώς σκοπεύετε να προωθήσετε την ανάπτυξη της ελληνικής τεχνογνωσίας στον τομέα της ενέργειας, εν γένει;

Πώς θα διασφαλιστεί το εθνικό συμφέρον και δεν θα υποκύψετε στις επιταγές των ευρωπαϊκών θεσμών, που μπορεί να είναι καταστροφικές για τη χώρα μας;

Τι θα γίνει στην περίπτωση που η Ευρωπαϊκή Επιτροπή κρίνει ότι μια πράσινη πολιτική, μπορεί να επιτευχθεί μέσω της εφαρμογής επιπλέον φόρων, χαρατσιών κ.λπ.; Είστε διατεθειμένοι να αποδεχθείτε μια τέτοια εξέλιξη;

Δεδομένου ότι η Ευρωπαϊκή Επιτροπή θα αξιολογεί για όλα τα κράτη μέλη τα ολοκληρωμένα εθνικά σχέδια για την ενέργεια και το κλίμα και θα μπορεί να διατυπώνει συστάσεις και να λαμβάνει διορθωτικά μέτρα, εάν κρίνει ότι έχει σημειωθεί ανεπαρκής πρόοδος ή ότι έχουν ληφθεί ανεπαρκείς ενέργειες, ποια θα είναι η θέση της κυβέρνησής σας;

 Είναι σαφές ότι άλλη ισχύ έχει μια σύσταση και άλλη ένα διορθωτικό μέτρο. Με ποιο κριτήριο θα οριστούν οι ανεπαρκείς ενέργειες, ειδικά όταν μιλάμε για μια περίοδο βαθιάς οικονομικής ύφεσης, που δυστυχώς προτεραιότητα θα έπρεπε να είναι η τόνωση της κοινωνίας και της οικονομίας;

Το εθνικό σχέδιο, το οποίο θέλετε να εκπονήσετε με την Επιτροπή θα υποβληθεί στην Ευρωπαϊκή Επιτροπή, ώστε να εξεταστεί τη συμβατότητα του με τους στόχους της Ευρωπαϊκής Επιτροπής. «Ο σχεδιασμός μας είναι σε συμφωνία με τους ευρωπαϊκούς δεσμευτικούς στόχους», είπε ο κ. Υπουργός. Αυτά είναι τα λόγια σας στην σχετική παρουσίαση του προγράμματος που είχατε κάνει πριν από αρκετό καιρό. Συνεπώς, η στρατηγική που θα ακολουθηθεί και τα μέτρα πολιτικής του ενεργειακού σχεδιασμού θα καθοριστούν κατ' ουσία από τους Ευρωπαίους.

Το έχουμε πει και θα τα ξαναπούμε, όσες συζητήσεις και ενημερώσεις ή εξαγγελίες και αν γίνουν σε επίπεδο Ευρωπαϊκής Επιτροπής, πρέπει να γίνει κατανοητό ότι το κάθε κράτος οφείλει να έχει δική του εθνική πολιτική και ενεργειακό σχεδιασμό για την μακροπρόθεσμη αντιμετώπιση της κλιματικής αλλαγής και τη μετάβαση σε καθαρές μορφές ενέργειας, μια πολιτική ανεξάρτητη και υπεύθυνη που θα μπορούσε η χώρα μας να τη θέσει άμεσα σε εφαρμογή, εάν υπήρχε μια εθνική κυβέρνηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Καταρχήν, να πω δόξα τω Θεώ, αυτή η χώρα έχει ήλιο, αέρα και κάτι μάλλον έχει στο υπέδαφος και ελπίζω να μην το χαλάσουμε, μια τελευταία ευκαιρία την οποία έχουμε, και να προχωρήσουμε με πιο σταθερούς βηματισμούς απ' ό,τι κάναμε μέχρι τώρα.

Να κάνουμε, λοιπόν, ένα σχέδιο εθνικό για την ενέργεια και το κλίμα. Ποτέ δεν πάσχαμε στη χώρα μας από σχέδια. Από χρονοδιαγράμματα, υλοποίηση, αποτέλεσμα, μέτρηση, αυτά ήταν που μας έλειπαν και ελπίζω και σε αυτά να βρούμε βηματισμό. Βέβαια, ένα σχέδιο δεν είναι μόνο εθνικό, γιατί συνδιαμορφώνεται τόσο από τις ευρωπαϊκές και τις διεθνείς μας υποχρεώσεις, όσο και από τις εθνικές προτεραιότητες και τις νέες δυνατότητες. Εδώ είναι το εθνικό, τι μπορείς να πετύχεις μέσα στο ευρύτερο περιβάλλον, στο οποίο δρας.

Λέω ότι είναι πρόκληση το ότι συζητάμε τώρα για το τι θα κάνουμε τα επόμενα χρόνια, έστω με στόχους 20 - 30 χρόνια μετά, διότι με αυτό μπορούμε να ξαναστήσουμε την εθνική μας αυτοπεποίθηση και την εθνική παραγωγική ανασυγκρότηση. Είμαι από αυτούς που πιστεύουν ότι δεν θα υπάρξουν πάρα πολλές ευκαιρίες. Αυτά που θα αποφασίσουμε τώρα, θα καθορίσουν το τι θα συμβεί και πώς θα πορευθεί η χώρα στη συνέχεια.

Βεβαίως, η ενέργεια, ως παραγωγή και ως χρήση, είναι άρρηκτα συνδεδεμένη με την οικονομική ανάπτυξη, τον ισόρροπο χωρικό σχεδιασμό και το περιβάλλον, ιδιαίτερα σε μια εποχή όπου βρισκόμαστε παγκοσμίως σε μια ενεργειακή επανάσταση με αποκεντρωμένη παραγωγή και κατανάλωση ταυτόχρονα και εδώ είναι που πρέπει να τοποθετηθεί η χώρα μας, χωρίς καθυστερήσεις, με πρόγραμμα και αποφασιστικότητα στην υλοποίηση.

Βέβαια, κύριε Σκρέκα, δεν θα πλήξουμε, διότι ο κ. Σταθάκης θα είναι αναγκασμένος να έρθει πολλές φορές στη Βουλή, εξαιτίας του ότι τα προαπαιτούμενα τα οποία είναι μπροστά μας, θα είναι εδώ, θα έχουμε να συζητήσουμε πράγματα. Προαναγγείλατε ότι θα φέρει το νομοσχέδιο για την Δ.Ε.Η., άρα, μην ανησυχείτε, θα έρχεται εδώ. Αρκεί, να μην τα φέρετε όλα μαζί, κύριε Υπουργέ, και να ξέρουμε και πότε θα το φέρετε, για να μπορέσουμε ουσιαστικά να συζητήσουμε. Οφείλουμε λοιπόν να κληθούμε γρήγορα, αποτελεσματικά, με βάση όσα ορίζει το ευρωπαϊκό και το διεθνές περιβάλλον.

Και τέτοια είναι η στροφή της Ε.Ε. από την γραμμική στην κυκλική οικονομία, με χαμηλές εκπομπές άνθρακα, οι αποφάσεις για την ενεργειακή ένωση της Ε.Ε., οι στόχοι του 2030 και του 2050 και η Συμφωνία του Παρισιού για το Κλίμα. Και είναι σαφές, ότι έτσι θα οδηγηθούμε σε ένα ενεργειακό μετασχηματισμό σε ευρωπαϊκό επίπεδο, σε εθνικό, περιφερειακό, αλλά και τοπικό. Γιατί μέχρι εκεί πρέπει να φτάσουμε.

Βασικοί στόχοι σε ό,τι αφορά το εθνικό σχέδιο για την ενέργεια και το κλίμα, πρέπει να είναι η θωράκιση της ενεργειακής μας ασφάλειας, η παροχή προσιτών και ποιοτικών ενεργειακών αγαθών στους πολίτες και βέβαια, εδώ μπαίνει η ουσιαστική αντιμετώπιση της ενεργειακής φτώχειας, η οποία είναι υπαρκτή. Η ανάδειξη του γεωπολιτικού ρόλου της χώρας, μέσα από τα πλεονεκτήματα που παρέχουν οι ενεργειακές οδεύσεις και πηγές για το φυσικό αέριο, την ηλεκτρική ενέργεια, χωρίς να παραβλέπουμε τις νέες παραγωγικές μας δυνατότητες, από τα εντοπισμένα, πια, κοιτάσματα υδρογονανθράκων.

Η προώθηση της αναπτυξιακής διάθεσης της ενέργειας μέσα από επενδύσεις, που δημιουργούν θέσεις εργασίας και παράγουν και παραγωγή καινοτόμων προϊόντων και υπηρεσιών. Η ενεργή συμμετοχή στις διεθνείς προσπάθειες για την καταπολέμηση της κλιματικής αλλαγής που ενισχύθηκαν σημαντικά με την ιστορική Συμφωνία στο Παρίσι. Και βέβαια, η σταδιακή μετάβαση σε ένα ενεργειακό σύστημα μηδενικού ισοζυγίου εκπομπών, ως το 2050.

Ειδικότερα, τα μέτρα και οι πολιτικές που θα σχεδιαστούν, πρέπει να εστιάζουν στους παρακάτω στόχους. Στην ενεργειακή αποδοτικότητα και διαχείριση της ενεργειακής ζήτησης με ενίσχυση των μέτρων εξοικονόμησης ενέργειας σε όλους τους τομείς, ορθολογική μείωση της κατανάλωσης ενέργειας και αποφυγή ενεργειακής και οικονομικής σπατάλης. Ιδιαίτερη έμφαση πρέπει να δοθεί στο κτιριακό απόθεμα, ιδιωτικών και δημόσιων κτιρίων που οδηγεί σε σημαντική εξοικονόμηση ενέργειας. Επίσης, με αντίστοιχα περιβαλλοντικά και οικονομικά οφέλη, που διευκολύνουν την αντιμετώπιση του φαινομένου της ενεργειακής φτώχειας. Και με τη μετάβαση σε έξυπνα κτίρια, έξυπνα ενεργειακά δίκτυα, έξυπνες πόλεις, που ακόμη έχουν περιθώριο να εξοικονομήσουν ενέργεια από τον οδοφωτισμό, από τα δημόσια κτίρια, από τα δημοτικά κτίρια, με στόχο την εξοικονόμηση ενέργειας από 30% το 2020, στο να φτάσει, κατ' ελάχιστον, το 27% το 2030.

Ο δεύτερος στόχος είναι η βέλτιστη και οικονομικά ορθολογική ενσωμάτωση στο εθνικό σύστημα των ανανεώσιμων πηγών ενέργειας, ΑΠΕ, προκειμένου να ενισχυθεί η συμμετοχή των ΑΠΕ στο ενεργειακό μείγμα, με ενεργό ρόλο της Δ.Ε.Η. στις ΑΠΕ, να αναπτυχθούν οι ΑΠΕ με ενεργή συμμετοχή των καταναλωτών-πολιτών, μεμονωμένα ή συλλογικά, σε πλαίσιο που θα ενισχύει, κατά προτεραιότητα, την άμεση χρήση των ΑΠΕ, με την αποφυγή ενδιάμεσων μετατροπών ενέργειας. Να υπάρξει αποδοτική χρήση της ηλεκτρικής ενέργειας που παράγεται από ΑΠΕ, στους τομείς της παραγωγής θερμότητας των μεταφορών και της βιομηχανίας. Να δημιουργηθεί εγχώρια παραγωγή υλικών, όσον αφορά τις ΑΠΕ, προκειμένου να αυξηθεί η προστιθέμενη αξία κατά την επένδυση, που παραμένει στη χώρα, που δίνει δουλειές, όχι μόνο ως παραγωγή, αλλά και ως κατασκευή των απαραίτητων υποδομών. Επίσης, έμφαση σε καινοτόμα προϊόντα για στήριξη της εθνικής κατασκευαστικής βιομηχανίας και βιοτεχνίας τέτοιων προϊόντων.

Άλλος στόχος είναι η εξασφάλιση της εύρεσης της λειτουργίας της ενεργειακής αγοράς και του αποτελεσματικού μετασχηματισμού στο άμεσο μέλλον, με την ορθή οργάνωση και στελέχωση και λειτουργία όλων των αρμοδίων δομών. Εδώ, θα κριθεί το στοίχημα για την κυβέρνηση, για τους κρατικούς οργανισμούς, για τις Ανεξάρτητες Αρχές, την Ρυθμιστική Αρχή Ενέργειας, την Επιτροπή Ανταγωνισμού. Με υγιή ανταγωνισμό, γιατί, εάν δούμε τα πετρελαιοειδή, το πόσο αποτελεσματικοί ήμασταν στην πάταξη της λαθρεμπορίας και εάν έχουμε κανόνες υγιούς ανταγωνισμού, είναι ανοιχτά ζητήματα τα οποία πρέπει να τα δούμε.

Επίσης, μεγάλος στόχος πρέπει να είναι η προώθηση της υποκατάστασης των καυσίμων με καθαρότερα καύσιμα και μορφές ενέργειας. Η σταδιακή απεξάρτηση από τον λιγνίτη χρειάζεται ταυτόχρονη στήριξη των εισοδημάτων στις περιοχές από τις οποίες θα υπάρξει αυτή η μείωση. Πώς θα στηριχτούν αυτές οι περιοχές; Βλέπετε και μόνοι σας την αγωνία που υπάρχει στην Κοζάνη, στις περιοχές, όπου ουσιαστικά η οικονομία είναι στημένη πάνω σε αυτού του είδους την παραγωγή ενέργειας. Παράλληλο σχέδιο λοιπόν, προκειμένου να αποκατασταθούν αυτές οι απώλειες για τους πληθυσμούς.

Βέβαια, έτσι, η κατεύθυνση αυτή δεν είναι μόνο προϋπόθεση αειφορίας, αλλά επιβάλλεται από τα νέα δεδομένα της περιβαλλοντικής ευρωπαϊκής νομοθεσίας, γιατί ενδέχεται πολύ σύντομα η παραγωγή από λιγνίτη να είναι ασύμφορη και είναι δυνατόν να γίνει, άσχετα αν θέλουμε ή δεν θέλουμε. Η ανάπτυξη επίσης των τεχνοοικονομικά εκμεταλλεύσιμων κοιτασμάτων φυσικού αερίου και πετρελαίου στη χώρα, πρέπει να προχωρήσει πολύ γρήγορα, διότι αν ακόμα υπάρχει, χρειάζεται να στηριχτούν διαγενεακά οι γενιές, να στηριχτεί το ασφαλιστικό μας σύστημα και η ταχύτητα έχει να κάνει με το όσο πιο γρήγορα, εφόσον υπάρχουν πετρελαϊκά κοιτάσματα, να βγουν στην αγορά, τόσο καλύτερα θα είναι, με την πρόβλεψη που υπάρχει ότι πολύ γρήγορα θα ανεξαρτητοποιηθούμε σε πολύ μεγάλο βαθμό από το πετρέλαιο.

Άλλος στόχος είναι η ενίσχυση των απαιτούμενων ενεργειακών υποδομών και δικτύων της χώρας, που μας διασυνδέουν με τις γειτονικές χώρες και βέβαια τα συστήματα αποθήκευσης ενέργειας. Ήδη, η ιστορία με την Κρήτη, σχετικά με τη σύνδεση με τις απέναντι χώρες, με το καλώδιο το οποίο θα συνδέει την Ηπειρωτική χώρα με την Κρήτη, με τη σύνδεση των νησιών, είναι ανοιχτά ζητήματα, τα οποία θα μας απασχολήσουν το επόμενο διάστημα.

Ο κύριος Υπουργός αρέσκεται να μιλάει για τα 25, 35 δις τα οποία τα επόμενα χρόνια θα επενδυθούν στην ενέργεια. Βέβαια, τόσα είναι τα χρήματα, αλλά ξέρουμε από που θα τα βρούμε, από πού θα τα προσελκύσουμε; Αυτό είναι το μεγάλο ζητούμενο, για να προλάβουμε να ολοκληρώσουμε τους στόχους αυτούς. Επίσης, η στοχευμένη περαιτέρω διείσδυση του φυσικού αερίου είναι κρίσιμη, χρήση του φυσικού αερίου στον οικιακό, τριτογενή βιομηχανικό τομέα σε απομακρυσμένες περιοχές της χώρας, στις μεταφορές, στην ναυτιλία, στις οδικές μεταφορές, μόνο λέξεις να πεις, αυτό από πίσω έχει πολιτικές και πολιτικές που πρέπει να εφαρμοστούν. Νομίζω ότι δεν έχουμε αποδείξει καθόλου, με τη λειτουργία μας, κανένας πολιτικός χώρος ούτε η χώρα μας ούτε οι επιχειρηματίες, ότι έχουμε την δυνατότητα να ακολουθήσουμε αυτούς τους βηματισμούς και ελπίζω ότι αυτή η πρόκληση, γιατί είναι τεράστια πρόκληση, θα μας οδηγήσει να βρούμε αυτό το βηματισμό και να είμαστε ουσιαστικοί.

Βεβαίως, η γεωστρατηγική σημασία της Ελλάδος, ως πόλου πολιτικής σταθερότητας, ειρήνης, ασφάλειας στην ευρύτερη περιοχή και η ανάδειξή της σε σημαντικά ενεργειακό κόμβο στην ανατολική Ευρώπη, είναι ένα τεράστιο μεγάλο στοίχημα, το οποίο είναι και τεράστια ζωτικό για την περαιτέρω εξέλιξη των ζητημάτων, τα οποία αντιμετωπίζει η χώρα. TAP, AGB, όλα αυτά είναι ζητήματα τα οποία ανοίγονται και θα μας απασχολήσουν το επόμενο διάστημα. Ελπίζω και παρακολουθώ το πώς ολοκληρώνεται ο TAP, βρίσκεται σε πολύ καλή φάση και τα αντανακλαστικά, οφείλω να ομολογήσω, πολλές φορές σε διάφορα προβλήματα που υπάρχουν είναι άμεσα στην κατεύθυνση της υλοποίησης. Ελπίζω έτσι να προχωρήσει και ο AGB και οι άλλοι άξονες κίνησης του φυσικού αερίου και των δικτύων στην περιοχή των Βαλκανίων, με διέξοδο προς την Ευρώπη.

Θέλω επίσης, να επισημάνω 4 πολύ κρίσιμους, για εμένα, παράγοντες για την μελλοντική πορεία του σχεδιασμού και της υλοποίησης του εθνικού σχεδίου για την ενέργεια και το κλίμα. Πρώτον, είναι πολύ σημαντικό να υπάρχουν δείκτες συχνής παρακολούθησης των στόχων. Μία επικαιροποίηση της μελέτης επιπτώσεων της κλιματικής αλλαγής που είχε κάνει η Τράπεζα της Ελλάδος το 2011, νομίζω ότι θα ήταν πολύ χρήσιμο να επαναληφθεί. Δεύτερον, η ιεράρχηση στόχων. Τρίτον, οι στόχοι που θα καθοριστούν πρέπει να είναι επιτεύξιμοι. Ψηλά τον πήχη και να περνάμε από κάτω, είναι κάτι το οποίο ούτε αξιοπιστία η κυβέρνηση αποκτά ούτε και η κοινωνία πιστεύει στις προσπάθειές μας. Τέταρτον, ενεργή συμμετοχή και εμπλοκή στην διαβούλευση των τοπικών κοινωνιών, προκειμένου να υιοθετήσουν και να εφαρμόζουν, όπου χρειάζεται, τον εθνικό σχεδιασμό. Βλέπετε ότι και στην εξέλιξη του TAP και σε άλλες προσπάθειες τέτοιου είδους ρυθμίσεων, οι τοπικές κοινωνίες αντιδρούν, γιατί ποτέ δεν έχουν ερωτηθεί, γιατί ποτέ δεν έχουν συμμετάσχει στον εθνικό σχεδιασμό.

Κλείνω, λέγοντας ότι σήμερα, περισσότερο από ποτέ, η αντιμετώπιση των περιβαλλοντικών προβλημάτων, δημιουργεί ταυτόχρονα και ευκαιρίες οικονομικής ανάπτυξης και απασχόλησης, στο πλαίσιο της εφαρμογής πολιτικών βιώσιμης ανάπτυξης και διαγενεακής αλληλεγγύης. Συνοπτικά, αυτό το πλαίσιο αρχών βιώσιμης ανάπτυξης και διαγενεακής αλληλεγγύης, πρέπει να διατρέχει όλο τον εθνικό σχεδιασμό για την ενέργεια και το κλίμα. Ενσωμάτωση λοιπόν αυτών των αρχών σε κάθε μέτρο, δράση και πολιτική που θα προταθεί στο εθνικό σχέδιο, μιας και αυτό θα αποτελέσει το κεντρικό εργαλείο πολιτικής μετριασμού της κλιματικής αλλαγής στη χώρα μας.

Εύχομαι καλή δουλειά στην Επιτροπή, εύχομαι καλά αποτελέσματα και βέβαια, το κρίσιμο για εσάς, είναι η εκτέλεση και τα γρήγορα βήματα, για εμάς, είναι ο έλεγχος σε όσα σημεία αυτό δεν προχωράει.

Κύριε Υπουργέ, θα έχουμε τη δυνατότητα, το «Εξοικονομώ κατ' οίκον ΙΙ» λειτουργεί με ωράριο της πλατφόρμας, απ' ό,τι γνωρίζω. Χαίρομαι πάρα πολύ που διαπιστώσατε ότι είναι ένας ιδιαίτερα σημαντικός μοχλός ανάπτυξης. Ελπίζω και εύχομαι οι εγκρίσεις, η υλοποίηση και οι εκταμιεύσεις να είναι αντίστοιχες των προσδοκιών που έχουν δημιουργηθεί στην κοινωνία. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επειδή δεν είναι μία διαδικασία επεξεργασίας νομοσχεδίου, θα ήθελα να θέσω δύο ερωτήματα εκτός διαδικασίας, επειδή προεδρεύω. Πρώτον, δημιουργήθηκε αυτή η Εθνική Επιτροπή για την Ενέργεια και το Κλίμα και ο στόχος είναι να κατατεθεί και στα όργανα της Ε.Ε. ο ενεργειακός σχεδιασμός της χώρας. Ποια σχέση έχει η εν λόγω Επιτροπή, αν πρόκειται να συνεργαστεί ή κάτι παραπάνω, με το σχέδιο προσαρμογής στην κλιματική αλλαγή, το οποίο, ψηφίσαμε τον Δεκέμβριο του 2016, νομίζω. Πώς θα συνδυαστούν αυτά τα δύο;

Δεύτερον, το ερευνητικό κομμάτι, εκτός αν δεν είναι στόχος να δούμε και μετρήσιμα δεδομένα, δεν περιλαμβάνεται; Για παράδειγμα, το Εθνικό Αστεροσκοπείο, διότι, επεξεργάζονται εκεί μοντέλα για το κλίμα, έκαναν σταθμό στην Πελοπόννησο ειδικά για παρακολούθηση της κλιματικής αλλαγής. Πώς συνδέονται αυτά τα δύο; Δηλαδή, η προσαρμογή και η Εθνική Επιτροπή.

Επειδή ακούστηκε πολύ έντονα το θέμα των μεταφορών, δεν θα διαφωνήσω ότι υπάρχει θέμα με τη μεγάλη κατανάλωση ενέργειας στις μεταφορές, έχουμε ήδη ψηφίσει εδώ και ένα χρόνο νόμο του Υπουργείου Μεταφορών και Υποδομών, που περιλαμβάνει και τη δημιουργία σταθμών εναλλακτικών καυσίμων. Δηλαδή, γίνονται κάποια βήματα και ήδη, στην Αθήνα έχει δεσμευτεί κονδύλι και παραγγέλνονται και σύντομα θα έχουμε περισσότερα ηλεκτροκίνητα λεωφορεία και λεωφορεία με εναλλακτικά καύσιμα και συγκεκριμένα - από όσο γνωρίζω - περίπου 92 οχήματα, από τα οποία, τα 12 θα είναι ηλεκτρικά. Έχουμε πάρα πολλή δουλειά να κάνουμε ακόμα, άλλα έχει ξεκινήσει αυτή η διαδικασία στο κομμάτι των μεταφορών.

Το λόγο έχει ο κ. Κασαπίδης.

ΓΕΩΡΓΙΟΣ ΚΑΣΑΠΙΔΗΣ: Ευχαριστώ, κυρία Πρόεδρε. Ξεκινάει ένας διάλογος ενόψει και του σχεδιασμού που πρέπει να ετοιμάσει η χώρα με μεγάλο ενδιαφέρον. Ακούσαμε και από τον Τομεάρχη Ενέργειας της Ν.Δ., τον κ. Σκρέκα, τις εύστοχες επισημάνσεις και τις παρατηρήσεις και ελπίζω να ληφθούν υπόψη στο μέτρο που αναγνωρίζετε ότι μπορούν να γίνουν ενέργειες από σας.

Θα ήθελα να επισημάνω θέματα που αφορούν το ενεργειακό κέντρο της χώρας μέχρι σήμερα, τη δυτική Μακεδονία, τον νομό Κοζάνης και τον νομό Φλώρινας, όπου μέσα από αυτές τις εξελίξεις, σήμερα δεν ακούσαμε τι πρόβλεψη υπάρχει για την περιοχή μας, ωστόσο, γνωρίζω ότι γίνονται κάποιες ενέργειες. Θα ήθελα να θέσω αυτή την παράμετρο στην κουβέντα που γίνεται, υπογραμμίζοντας το γεγονός ότι ένας επιτυχημένος μακροχρόνιος ενεργειακός σχεδιασμός θα πρέπει να λαμβάνει μέριμνα και για τις περιοχές αυτές που θα πληγούν από τις εξελίξεις που έρχονται.

Όπως φαίνεται, ο λιγνίτης θα συρρικνωθεί ως προς τη συμμετοχή του στο ενεργειακό μείγμα και αυτό θα πλήξει πολύ βάρβαρα τις τοπικές κοινωνίες της δυτικής Μακεδονίας και των δύο νομών που προανέφερα. Μέχρι το 2023 οι εκτιμήσεις είναι ότι θα χαθούν πάνω από 2500 θέσεις εργασίας και δεν υπάρχει σε αυτό το χρονικό διάστημα κάτι χειροπιαστό που να ανακουφίζει την ανασφάλεια των εργαζομένων. Γι' αυτό και θα ήθελα να θέσω αυτή τη διάσταση, καταθέτοντας και κάποιες προτάσεις που μπορούν να βοηθήσουν και εσάς και το Κοινοβούλιο και όλη την πολιτεία, να προλάβουμε τις δυσάρεστες εξελίξεις.

Σε κάθε περίπτωση θα πρέπει να συμφωνήσουμε σε κάποιες βασικές αρχές, ως προς τη μέριμνα, που θα πρέπει να αναλάβετε για τη Δυτική Μακεδονία.

Πρώτον, δέχεστε ότι πρέπει να παραμείνει η ενεργειακή περιφέρεια της χώρας; Η ταυτότητα αυτή που μέχρι τώρα αποδίδονταν στη Δυτική Μακεδονία, δεδομένου ότι ο λυχνίτης συμμετείχε σε ένα ποσοστό πάνω από 70% στο ενεργειακό μείγμα της χώρας και τροφοδότησε όλες τις περασμένες δεκαετίες μετά τον πόλεμο, την ανάπτυξη της χώρας, θα το δεχθείτε; θα συμφωνήσουμε, ότι πρέπει να διατηρήσει αυτή την ταυτότητα; Εφόσον διατηρηθεί αυτή η ταυτότητα θεσμικά, τι πρέπει να γίνει -και θα κάνω κάποιες προτάσεις- ώστε να διατηρηθούν οι υφιστάμενες θέσεις εργασίας, που βασίζονται μέχρι σήμερα στην ηλεκτροπαραγωγή με βάση το λυχνίτη, για να μην κλονισθεί η τοπική κοινωνία;

Ήδη, θα ήθελα να γνωστοποιήσω στο σώμα, ότι η Δυτική Μακεδονία θεωρείται ότι είναι «πρωταθλήτρια» σε ανεργία στη χώρα και μάλιστα, στους νέους ανθρώπους είμαστε «πρωταθλητές» σε επίπεδο Ευρώπης και το δημογραφικό πρόβλημα που αντιμετωπίζουμε μάλλον είναι το κυρίαρχο σε όλη τη χώρα. Οπότε, οι εξελίξεις που αφορούν το βασικό εργοδότη της περιοχής, που είναι η ΔΕΗ μέσω του λυχνίτη και της ηλεκτροπαραγωγής δημιούργησαν αυτές τις δυσάρεστες συνέπειες, καταλαβαίνετε ότι πολύ πιο γρήγορα θα επιδεινωθούν αυτά τα αρνητικά φαινόμενα.

 Εφόσον συμφωνήσουμε να διατηρήσουμε αυτές τις υφιστάμενες θέσεις εργασίας, πώς η Κυβέρνηση και πώς θα συμφωνήσουμε μέσα στη Βουλή, αυτό στη πράξη να αποτυπώνεται και σε συγκεκριμένο ποσοτυποποιημένο μετρήσιμο έργο.

Για να βοηθήσω, λοιπόν, αυτή τη συζήτηση, θα ήθελα να καταθέσω και κάποιες προτάσεις. Ως προς τη διατήρηση της ενεργειακής ταυτότητας της Δυτικής Μακεδονίας και εφόσον συμφωνήσουμε αυτό να κατοχυρωθεί θεσμικά και να αναγνωριστεί επισήμως από την Πολιτεία, δηλαδή, να παραμείνει αυτή η ταυτότητα, προτείνω να ψηφιστεί ένα θεσμικό πλαίσιο, δηλαδή ένα νομοσχέδιο που να περιγράφει τις ενέργειες της μετεξέλιξης της Δυτικής Μακεδονίας από ενεργειακό κέντρο της χώρας με βάση το λυχνίτη, σε ένα κέντρο ενεργειακών εξελίξεων, όπου θα ενσωματώνεται σε αυτό το κέντρο ενεργειακών εξελίξεων όλες οι νέες τεχνολογίες, που θα αφορούν την ηλεκτροπαραγωγή και γενικότερα τις ενεργειακές τεχνολογίες σε όλες τους τις εφαρμογές, ώστε πιλοτικά, καταρχήν, να βρίσκουν την εφαρμογή και την έρευνα που πρέπει να προηγείται στο χώρο αυτό.

Μπορεί να προσδιοριστεί και γεωγραφικά μεταξύ Κοζάνης, Πτολεμαΐδας και Αμύνταιο Φλώρινας, μια περιοχή έχουμε στην Πτολεμαΐδα, το πρώην συγκρότημα της ΑΕΒΑΛ, που έχει τεράστιους χώρους και εγκαταστάσεις, που μπορεί να φιλοξενήσει αυτή τη ζώνη -αν θέλετε-ειδικού, νομικού καθεστώτος, όσον αφορά τις ενεργειακές εφαρμογές και τεχνολογίες, ώστε να δημιουργηθεί η αναγκαία προϋπόθεση όλων αυτών των υποδομών, που θα συγκρατήσουν την εργασία στην περιοχή, πάλι, στον ενεργειακό τομέα.

Παράλληλα, στην περιοχή αυτή, στη Δυτική Μακεδονία, να συμφωνήσουμε να αναδειχθεί και να καθιερωθεί ως η έδρα του εθνικού συμβουλίου ενεργειακής πολιτικής και να συνεδριάζει πάνω στη Δυτική Μακεδονία, στο χώρο που θα προσδιοριστεί και εκεί να λαμβάνονται οι αποφάσεις που θα αφορούν τις ενεργειακές εξελίξεις στη χώρα, οι οποίες εξελίξεις αυτές μπορούν να αναδείξουν τη χώρα μας ως ένα ενεργειακό κέντρο στην Νότιο Ανατολική Μεσόγειο, με όλα αυτά που αντιλαμβανόμαστε όλοι ότι θα ακολουθήσουν ως εξελίξεις, με αυτά που γίνονται στην περιοχή μας.

Παράλληλα, μέσα από αυτό το νομικό πλαίσιο, θα πρέπει να γίνει ένας σχεδιασμός που θα αποτυπώνεται νομοθετικά, αποκατάστασης όλων των εκκρεμοτήτων, που αφορούν τη ΔΕΗ, μέχρι σήμερα και είναι αρκετές, σχετικά με τις μετεγκαταστάσεις ή τις αποκαταστάσεις των εδαφών, ώστε να μην μείνει ένας κρανίου τόπος στην περιοχή, όταν θα δρομολογηθούν οι εξελίξεις των νέων τεχνολογιών, και η ΔΕΗ να υποχρεωθεί να κάνει όλες αυτές τις αποκαταστάσεις.

Παράλληλα, ως προς την διατήρηση των υφισταμένων θέσεων εργασίας, αφού θα κατοχυρωθεί θεσμικά η περιοχή αυτή ως το ενεργειακό κέντρο, πρακτικά για την διατήρηση των υφιστάμενων θέσεων εργασίας, αυτές θα πρέπει να αποκατασταθούν από άλλες παραγωγικές δραστηριότητες, που θα βασίζονται πάλι στην ενέργεια. Νέος εξοπλισμός, είπατε κύριε Υπουργέ, συμπαραγωγή - και συμφωνώ - κάποιων εξαρτημάτων αυτοκινήτων ηλεκτροκίνησης ή θα πω εγώ και κάποιων εξαρτημάτων των φωτοβολταϊκών ή των ανεμογεννητριών ή όλων αυτών των νέων τεχνολογιών που απαιτούν εξοπλισμό υψηλής τεχνολογίας. Να προσελκυστούν οι επενδύσεις αυτές με ευνοϊκά κίνητρα στην περιοχή, ώστε να υποκαταστήσουν τις προβλεπόμενες χαμένες θέσεις που, όπως σας είπα, θα ξεπεράσουν τις 2.500 στον αριθμό.

Σε αυτό το πεδίο, σημαντικό ρόλο θα παίξει και η έρευνα μέσω της Παιδείας. Υπάρχει το Πανεπιστήμιο, υπάρχει το Τ.Ε.Ι., υπάρχουν οι Σχολές της Δ.Ε.Η., η ίδια η Δ.Ε.Η., υπάρχουν οι ενεργειακές επιχειρήσεις από τον ιδιωτικό τομέα, που έχουν προηγμένη τεχνολογία και μεγάλη εμπειρία του επιστημονικού και του εργατικού δυναμικού της περιοχής. Να μην απαξιωθεί όλο αυτό το τεράστιο κεφάλαιο, αλλά προσελκύοντας αυτές τις επενδύσεις υψηλής τεχνολογίας, να γίνει η εφαρμοσμένη έρευνα που θα δώσει καινοτομίες, που υστερούμε, όπως είπατε, σε θέματα ενεργειακής παραγωγής και εφαρμογών και από κει να βρίσκουν πιλοτική εφαρμογή ή και παραγωγική εφαρμογή και να εξαπλώνονται σε ολόκληρη τη χώρα και να εξάγουμε γνώση και επιστημονικό και εργατοτεχνικό δυναμικό μέσα από τις επιχειρήσεις που θα έχουν την έδρα τους στην περιοχή.

Επίσης, ως προς την δυνατότητα που έχει η περιοχή μας, να αξιοποιήσει και άλλους πόρους που μέχρι σήμερα δεν τους αξιοποιήσαμε στο βαθμό που θα μπορούσαμε. Λόγω των εξορυκτικών δραστηριοτήτων στην περιοχή, έχουν ανακαλυφθεί σπουδαιότατα παλαιοντολογικά ευρήματα, σπανιότατα σε παγκόσμιο επίπεδο, απολιθώματα ελεφάντων και τέτοιων προϊστορικών ζώων, τα οποία δεν τα έχουμε αναδείξει, παρόλο που η Δ.Ε.Η. χρηματοδότησε ένα κτίριο για να γίνει το παλαιοντολογικό μουσείο της πόλης, δυστυχώς αυτό δεν λειτουργεί. Υπάρχουν τα εκθέματα, δεν υπάρχει ένας εργαζόμενος για να τα μελετά και να τα αναδεικνύει προς αξιοποίηση και βελτίωση της επισκεψιμότητας που υπάρχει, αλλά είναι πολύ χαμηλή, ενώ θα μπορούσε να απογειωθεί.

Επίσης, ως προς την περιοχή, που σας είπα ότι έχει όλες αυτές τις υποδομές εκπαίδευσης, μπορεί να αξιοποιηθεί ως ένα Κέντρο ενεργειακής εκπαίδευσης και να αναβαθμιστεί αυτό θεσμικά, δεδομένου ότι και το Πανεπιστήμιο έχει τις αντίστοιχες Σχολές και το Τ.Ε.Ι. και η ίδια η Δ.Ε.Η. έχει τις Σχολές της Δ.Ε.Η. εκεί πέρα, που πλέον ολοένα και λιγότεροι θα μετεκπαιδεύονται, αλλά μπορούν αυτές οι υποδομές να προσανατολιστούν στην εκπαίδευση του εργατοτεχνικού και του επιστημονικού δυναμικού στις νέες εξελίξεις, στις νέες τεχνολογίες και να δημιουργηθούν επιπλέον θέσεις εργασίας από αυτές που, όπως είπα, θα χαθούν.

Μάλιστα, μπορεί να γίνει ένα ανοιχτό παιδαγωγικό πεδίο ή πάρκο- όπως θέλετε πέστε το- που θα επισκέπτονται τα σχολεία από όλη την Ελλάδα, για να δουν ακριβώς πώς γίνεται η ηλεκτροπαραγωγή με την εξόρυξη του λιγνίτη ή με τις νέες τεχνολογίες ή ακόμα-ακόμα, να εκπαιδεύονται σε θέματα εξοικονόμησης ενέργειας, που είναι και ένας δείκτης του πολιτισμικού επιπέδου της χώρας, που δυστυχώς δεν έχουμε αυτή τη στιγμή ένα πεδίο εκπαίδευσης.

Κλείνοντας, κύρια Πρόεδρε, θα ήθελα να επισημάνω και τη δυνατότητα που έχει η περιοχή να φιλοξενήσει, κύριε Υπουργέ, τις υποδομές και τον εξοπλισμό που υπάρχουν στο Κέντρο Ανανεώσιμων Πηγών και δυστυχώς δεν αξιοποιούνται στο βαθμό που θα έπρεπε. Λαμβάνοντας υπόψη ότι ξεκίνησε μια προσπάθεια από το 2004 - την παρακολουθώ - όταν χρηματοδότησε η Ε.Ε. έρευνα για εφαρμογές σε ενεργειακές τεχνολογίες, δυστυχώς, εμείς ούτε τα χρήματα απορροφήσαμε μέχρι το 2012, ούτε ολοκληρώσαμε ένα πρότζεκτ που είχε προγραμματιστεί τότε για τον Αη-Στράτη, «το πράσινο νησί», ώστε να είναι ενεργειακά αυτόνομο το νησί και να καλύπτει τις ανάγκες του από ΑΠΕ και για την κίνηση και για τη θέρμανση και για κάθε εφαρμογή στο νησί, αγοράστηκε ο εξοπλισμός, είναι εδώ στο Πικέρμι ένας αντιδραστήρας υδρογόνου, που είναι η μεθεπόμενη τεχνολογία του πλανήτη - μετά την ηλεκτροκίνηση θα είναι η κίνηση με υδρογόνο - έχουμε τον εξοπλισμό, αλλά δυστυχώς δεν τρέχουμε τις εφαρμογές.

Θα ήθελα να ζητήσω, κύριε Υπουργέ, να ψηφιστεί να μεταφερθεί αυτή η υποδομή του ΚΑΠΕ πάνω στη δυτική Μακεδονία. Εμείς έχουμε ανάγκη και γνώση και διάθεση αυτές τις υποδομές να τις διατηρήσουμε, γιατί είναι ζωτικής σημασίας για τους λόγους που προανέφερα, ώστε νέες εφαρμογές να βρίσκουν διέξοδο μέσα από ανθρώπους που θα εκπαιδεύονται και θα εξηγούν αυτές τις υποδομές.

Επίσης, θα κάνω δύο προτάσεις που αφορούν συνολικά τη χώρα, πέρα από τη δυτική Μακεδονία, που πιστεύω ότι είναι εποικοδομητικές. Είπατε, κύριε Γενικέ, για τους έξυπνους μετρητές. Θέλουμε όλες αυτές οι τεχνολογίες, που θα μπουν κάποια στιγμή στην αγορά της ηλεκτρικής ενέργειας στη χώρα, να έχουν συμπαραγωγή στην περιοχή μας, μέσω του κέντρου ενεργειακών εξελίξεων και του ευνοϊκού περιβάλλοντος που θα θεσμοθετήσουμε, να προσελκυστούν αυτές οι επενδύσεις για τους λόγους που προανέφερα, ακόμη και για την κατασκευή πάνελ, φωτοβολταϊκών ή εξαρτημάτων των ανεμογεννητριών. Όλοι θυμόμαστε την εξαγγελία του πρώην πρωθυπουργού, κ. Παπανδρέου, για το μεγαλύτερο φωτοβολταϊκό πάρκο στον κόσμο που θα κατασκευάζονταν και τα πάνελ εκεί. Δεν είδαμε τίποτα. Επίσης, τα ηλεκτροκίνητα αυτοκίνητα, υπάρχουν βιομηχανίες που τα παράγουν. Να διεκδικήσουμε μια συμπαραγωγή στην περιοχή, κ. Υπουργέ, με κάποιες εταιρείες. Έχουμε σχέση και με την Κορέα και με την Κίνα και με την Αμερική και με άλλες χώρες, μια συμπαραγωγή στην περιοχή.

Σχετικά με τα υδρογονοκίνητα αυτοκίνητα, αυτή τη στιγμή υπάρχει εργοστάσιο στη Γερμανία, στο Αμβούργο, που τα κατασκευάζει και μάλιστα, στο Αμβούργο κυκλοφορούν 82 λεωφορεία που καίνε νερό. Αυτή την τεχνολογία να προλάβουμε να τη μεταφέρουμε και να συμφωνήσουμε μια συμπαραγωγή στην περιοχή μας, ώστε να είμαστε πιο μπροστά από τις εξελίξεις και να ευνοήσουμε και την περιοχή που θα πληγεί ακόμη περισσότερο.

Τέλος, υπάρχουν καινοτόμα προϊόντα με βάση τον άνθρακα που προκύπτει από το λιγνίτη, όπως είναι τα ανθρακονήματα. Να δούμε και αυτές τις εφαρμογές και τις τεχνολογίες.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Συνειδητοποιείται σιγά-σιγά ο μεγάλος κίνδυνος για τον πλανήτη. Εδώ και 20-30 χρόνια, αυτό δεν το καταλαβαίναμε. Ακόμη, όσοι μιλούσαν για κλιματικές αλλαγές ήταν και λίγο περίεργοι. Αμφισβητούνταν από διατεταγμένους, πληρωμένους επιστήμονες από το σύστημα, να αμφισβητείται η κλιματική αλλαγή. Θα το θυμόμαστε πάρα πολλοί.

Είναι χαρά μου, κ. Σκρέκα, σήμερα, ότι μιλήσατε για τα ζητήματα της κλιματικής αλλαγής, ακόμη και για την εξοικονόμηση φυσικών πόρων. Το ίδιο και ο κ. Αρβανιτίδης. Βεβαίως, δεν τρέχουμε με τις ταχύτητες που απαιτεί η σωτηρία του πλανήτη. Πρέπει να βάλουμε μεγαλύτερους στόχους. Ακόμη και οι στόχοι της Ε.Ε., που είναι οι καλύτεροι στόχοι στον κόσμο, γιατί είναι και οι πιο προχωρημένοι πολιτιστικά, υστερούν σε σχέση με τις πραγματικές ανάγκες για να σώσουμε τον πλανήτη και τις ζωές των επόμενων γενεών.

Ο υπ' αριθμόν ένας κίνδυνος είναι η κλιματική αλλαγή, που συνδυάζεται, όμως, και με την έλλειψη των τροφίμων, γιατί πέρα από τις αλλαγές που γίνονται στον πλανήτη και τις επιβαρύνσεις από το κλίμα, έχουμε μια ταχύτατη αύξηση του πληθυσμού του πλανήτη. Είναι φοβερό, ότι χρειαζόταν 1850 χρόνια για να προστεθεί ένα δισεκατομμύριο και τώρα προστίθεται κάθε 13 χρόνια.

Όλοι αυτοί οι παράγοντες, αυτό το μείγμα, μας οδηγούν στο να χτυπήσουμε καμπανάκι και να πούμε «πρέπει να αλλάξουμε πολλά» και ίσως η διαφωνία μου με τον κ. Σκρέκα είναι στο δια ταύτα. Ο πιο επικίνδυνος εχθρός του πλανήτη είναι αυτό το μοντέλο παραγωγής και κατανάλωσης που έχουμε, αλλά και ο τρόπος που ζουν τα άτομα, το πώς καταναλώνουμε. Το κίνητρο για την υπερκατανάλωση είναι η ελεύθερη αγορά, όπως λειτουργεί, οι πολυεθνικές επιχειρήσεις που ανταγωνίζονται στο να πάρουν μεγαλύτερα μερίδια αγοράς, σε τελευταία ανάλυση, αυτό που λέγεται επιθετικός καπιταλισμός, μοντέλο του νεοφιλελευθερισμού. Επομένως, τα Κόμματα που θα συνειδητοποιήσουν τις μεγάλες αλλαγές που χρειαζόμαστε για τον πλανήτη, πρέπει να αμφισβητήσουν και το ίδιο το κοινωνικό-οικονομικό σύστημα, αλλιώτικα θα φτάσουμε σε αδιέξοδα. Όσο και καλά σχέδια να κάνουμε εμείς δεν θα πετύχουμε τίποτα, γιατί αυτό το μοντέλο, πλέον, είναι αδηφάγο, καταστρέφει τον πλανήτη και θα κληθούμε στο δια ταύτα, κύριε Σκρέκα, το ίδιο λέω και για τον κ. Υπουργό.

 Θα προχωρήσουμε - το λέω τώρα για τον κ. Σταθάκη - και σε άλλες Συμβάσεις εξορύξεων, έστω και για τη μεταβατική εποχή; Πολύ σωστά το θέσατε. Εκτός από την κλιματική αλλαγή, είναι και η διαχείριση των διατιθέμενων φυσικών πόρων, γιατί ακόμα και για το πετρέλαιο, είπαμε ότι κρατάει για τα 30 επόμενα χρόνια και για τον λιγνίτη, εδώ στις περιοχές, μιλάνε για 30 -35 το πολύ 40 χρόνια. Δηλαδή, αν συνεχίσουμε, ακόμα και από αυτή την πλευρά να το δούμε, να μην το δούμε από την καθαρή οικολογική πλευρά, να το δούμε με την άποψη της βιώσιμης οικονομίας, με την προοπτική, τι θα γίνει, δηλαδή σε 30 χρόνια; θα έχουμε καταφέρει να απεξαρτηθούμε και το τρακτέρ να το κινούμε με ηλεκτρικό ρεύμα; Το οποίο θα μπορέσουμε να το παράγουμε όλο το ηλεκτρικό ρεύμα από ανανεώσιμες πηγές; Ή θα έχουμε μια τεράστια κρίση και κατάρρευση του παγκόσμιου πολιτισμού; Γιατί, βλέπετε, κλιματικές αλλαγές δεν είναι μόνο τα ακραία καιρικά φαινόμενα, είναι η ερημοποίηση, είναι η προσφυγιά που έρχεται από εκείνες τις περιοχές του πλανήτη που ερημοποιείται, τρέχουν τα νερά, δεν έχει να φάει ο κόσμος, είναι από την έλλειψη των νερών, και εδώ σε εμάς θα έχουμε και έλλειψη τροφής, γιατί και την γη δεν την εκμεταλλευόμαστε με τον καλό τρόπο, αυτόν που ονομάζεται ως αειφορική καλλιέργεια. Δηλητήρια βάζουμε στη γη, την καλλιεργούμε χωρίς μεθόδους αειφορίας, έστω και αν τα λέμε, μετά τα συνειδητοποιούμε.

Έχουμε ανύψωση της στάθμης των θαλασσών. Ξέρετε ότι το μισό Μπαγκλαντές, εάν παμε στους +2 βαθμούς Κελσίου, θα χαθεί η επιφάνειά του και πολλές περιοχές της Ελλάδας που βρίσκονται στο υψόμετρο +0,50 μέτρα από τη θάλασσα; Επομένως, πρέπει να κρούσουμε ένα καμπανάκι και να κάνουμε ένα εθνικό σχέδιο - και το λέω και στον κ. Υπουργό - που θα είναι πραγματικά εθνικό. Δηλαδή, νωρίτερα από τις εισηγήσεις να κάνουμε ένα διάλογο, ώστε η Επιτροπή να προχωρήσει γρήγορα και να συμμετέχουν όλα τα πολιτικά κόμματα με προτάσεις, για να κάνουμε ένα εθνικό σχέδιο, γιατί - δεν θα είναι μια κυβέρνηση, εναλλάσσονται οι κυβερνήσεις, δημοκρατία έχουμε - πρέπει να υποστηριχτεί αυτό το σχέδιο και να είναι και στα πλάνα, αυτά που βάζει η Ε.Ε., που θα πρέπει να είναι πιο φιλόδοξα από εκείνα που πραγματικά πρέπει να «πιάσουμε», αλλά και στα συγκεκριμένα ζητήματα.

Αυτό που φέρνει για το 2030, το «40-27-30», που σημαίνει 40% μείωση των εκπομπών, 27% συμμετοχή των ΑΠΕ και εξοικονόμηση, αυτός ο στόχος είναι συντηρητικός στόχος. Δηλαδή, να μην βάλουμε αυτό το στόχο και στο τέλος δεν τον πιάσουμε. Αν δεν βάλουμε κάτι παραπάνω σαν στόχο, εμείς σαν χώρα, δεν θα πιάσουμε ούτε αυτό το στόχο του «40-27-30» και πρέπει να δούμε πολλά πράγματα που συνδυάζονται μεταξύ τους. Θα αναφέρω ένα παράδειγμα. Η εξοικονόμηση ενέργειας είναι η πραγματική καλή διαχείριση της ενέργειας. Είναι απαράδεκτο αυτό που έχουμε στη χώρα μας, που τα παλιά κτίρια, το μεγάλο κτιριακό απόθεμα που έχουμε, καταναλώνουν πάρα πολύ ενέργεια. Ταυτόχρονα παλιώνουν τα κτίρια, δηλαδή, δεν έχουν την στατική αντοχή και γιατί είχαν υπολογιστεί με τους παλιούς αντισεισμικούς κανόνες και γιατί, όπως ξέρουμε, πέφτει η αντοχή του μπετόν, του οπλισμένου σκυροδέματος, με τον χρόνο. Επομένως, πρέπει να δούμε την ανανέωση του κτιριακού δυναμικού με ταυτόχρονη ανάπλαση των πόλεων, ώστε οι άνθρωποι να μπορούν να κινηθούν μέσα στις πόλεις χωρίς το Ι.Χ. αυτοκίνητο.

Να έχουμε δίκτυα πεζοδρόμων και ποδηλατοδρόμων, ώστε να μην χρειάζεται κάποιος να μπαίνει στον ηλεκτρικό αθλητικό διάδρομο και να καταναλώσει ενέργεια για να γυμναστεί, αλλά να περπατά σε δρόμους που δεν έχουν αυτοκίνητα, σε δρόμους που έχουν πράσινο και να παίρνει και το ποδήλατό του, όπου είναι βατοί οι δρόμοι.

Πρέπει να κάνουμε γενναίες αλλαγές και όχι μόνο στη συμμετοχή των ανανεώσιμων πηγών ενέργειας στο ενεργειακό μείγμα. Την αλλαγή του μοντέλου, που πρέπει να υπερβούμε καθώς και τις συνήθειες μας, την ατομική και συλλογική συμπεριφορά, είναι αυτό το ζητούμενο. Πρέπει να ξαναδούμε τις πόλεις μας, να κάνουμε ένα σχέδιο, γιατί μιλάμε με το αντίστοιχο Υπουργείο που έχει και την πολεοδομία. Θέλουμε ένα σχέδιο που θα αναπλαστούν τα παλιά τμήματα των πόλεων, οι μεγάλες πόλεις και θα πιάνει και τα κτίρια και την αύξηση του πρασίνου, γιατί η κλιματική αλλαγή φέρνει και αύξηση της θερμοκρασίας, αλλάζει το μικροκλίμα μέσα στις πόλεις. Τα κτίρια που έχουν μεγάλη θερμοχωρητικότητα, παίρνουν την ενέργεια και την ξαναδίνουν.

 Επομένως, πρέπει να δούμε συνολικά όλα αυτά τα ζητήματα, να το ξαναδούμε το θέμα του εθνικού σχεδίου, πώς θα απεξαρτηθούμε από τα ορυκτά καύσιμα, να τρέξουμε, ώστε το 2050 να φτάσουμε στο 95%, γιατί στο 100% δεν θα φτάσουμε ποτέ. Για να φτάσουμε εκεί, χρειάζεται, πλέον, και να το συνειδητοποιήσουμε όλοι και απ' ό,τι φάνηκε το συνειδητοποιήσαμε σε μεγάλο βαθμό, αλλά προπαντός πρέπει να το πράξουμε και όλοι. Ακόμα, πώς συνδυάζονται με το σύστημα αυτές οι διατλαντικές συμφωνίες που λέμε TTΙP, CETA κ.λπ. και οι μεγάλες μεταφορές από τη μια άκρη του κόσμου στην άλλη, αυτές καταναλώνουν ενέργεια. Ας δούμε, δηλαδή, πώς συνδυάζεται το σύστημα αυτό και με την επάρκεια της χώρας μας, γιατί το 75% εξάρτηση είναι τραγικό νούμερο. Θέλουμε επάρκεια και στα τρόφιμα και στην ενέργεια και δεν θέλουμε μεγάλες μεταφορές, θέλουμε ισχυρές τοπικές οικονομίες που κάνουν και τις οικονομίες ακατάρευστες σε περιόδους κρίσεων.

Έτσι, νομίζω ότι υπάρχει χρόνος να τα συζητήσουμε αυτά τα ζητήματα και δεν χρειάζεται να μπούμε στην ενημέρωση, αλλά θα ήθελα την επόμενη φορά που θα συζητήσουμε, να έχουμε νωρίτερα εισηγήσεις για να μπορεί και ο καθένας να ετοιμαστεί, να συμβάλλουμε σε ένα διάλογο και να έχουμε και χρόνο, ίσως να κάνουμε ένα είδος ημερίδας, να έχουμε 5 – 6 ώρες και να μη βάλουμε κανένα όριο στην ομιλία.

Ευχαριστώ, κύριε πρόεδρε.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αντωνιάδης.

ΙΩΑΝΝΗΣ ΑΝΤΩΝΙΑΔΗΣ: Άκουσα με χαρά τον κ. Δημαρά και συμμερίζομαι το όραμά του, αλλά εσείς κ. Δημαρά δεν συνειδητοποιήσατε, ότι τρεισήμισι χρόνια Κυβέρνηση, για όλα αυτά τα οποία λέτε, δεν κάνατε τίποτα, κάποια βήματα ούτε για το περιβάλλον ούτε για την ενέργεια.

Ξεκινάω με το «εξοικονομώ». Στη Δυτική Μακεδονία που έχει πιο χαμηλές θερμοκρασίες, από τις 300.000 ψυχές που ζουν εκεί, μόλις 400 εγκρίθηκαν στο πρόγραμμα και επειδή άκουσα από τον κ. Υπουργό, ότι αυτό έχει σχέση με το ΕΣΠΑ, προφανώς με το κατά κεφαλήν εισόδημα και επειδή εμφανίζεται στις 3 πρώτες περιφέρειες, τις πλούσιες, δικαιούμαστε και λιγότερα κονδύλια. Αυτό, κύριε Υπουργέ, γιατί δεν το αναπληρώνετε από το πρόγραμμα δημοσίων επενδύσεων; Μόνο 400 αιτήσεις για όλη τη δυτική Μακεδονία; Αγγίζει τα όρια της κοροϊδίας, σας μιλάω ειλικρινά. Είναι ελάχιστα, τουλάχιστον, έχετε την ευκαιρία να το διορθώσετε.

 Ο κόσμος είναι αγανακτισμένος, έχετε το χρόνο να το διορθώσετε. 25η Μαρτίου είχαμε 0 βαθμούς το βράδυ και 2 βαθμούς το μεσημέρι και χιόνιζε κιόλας. Εάν δεν εφαρμοστεί εκεί το «εξοικονομώ», πού θα εφαρμοστεί;

Επειδή με προκάλεσε ο κ. Δημαράς και γιατί και ο κ. Φάμελλος σε μια έξαρσή του συνέδεσε και το θέμα του περιβάλλοντος με τη δημοκρατία, για να δούμε, κύριοι συνάδελφοι, που θέτετε θέμα δημοκρατίας και περιβάλλοντος, η Κίνα και η Τουρκία, που κατακλύζουν με όλα τα φθηνά εμπορεύματα την Ευρώπη - και θα σας πω, γιατί το αναφέρω - που το στηρίζει; Στη βλάβη του περιβάλλοντος και στην καταπάτηση των ανθρωπίνων δικαιωμάτων.

Ας πάρουμε λοιπόν το περιβάλλον, για ποιο λόγο εμείς να υφιστάμεθα από την Ευρώπη τόσο αυστηρούς νόμους και πρόστιμα στο λιγνίτη, όταν εισάγουμε απεριόριστα όλα αυτά τα προϊόντα και άρα, στηρίζουμε έμμεσα τη βλάβη και τη ρύπανση του περιβάλλοντος.

Όταν παίρνουμε τα προϊόντα της Κίνας και της Τουρκίας, όπου ανεξέλεγκτα ρυπαίνουν, αυτούς στηρίζουμε και των Ηνωμένων Πολιτειών που δεν θέλουν και αυτοί να είναι εκεί και είμαστε τόσο αυστηροί και πληρώνουμε αυτά τα πρόστιμα στο λιγνίτη στη Δυτική Μακεδονία και όλη η Δυτική Μακεδονία είναι άνεργη, αφού το 40% του Α.Ε.Π. σήμερα, από 30%, προέρχεται από την ηλεκτρική ενέργεια, ένας πλούτος, ο οποίος διαχέεται σε όλη την Ελλάδα και φαινόμαστε εμείς πλούσιοι και δεν κάνουμε τίποτα και είστε και τόσο ευαίσθητοι στο συγκεκριμένο θέμα και δεν κάνετε και τίποτα, να ζητήσετε κάποιες κυρώσεις και να το δεχθούμε και εμείς.

Και εν πάση περιπτώσει, ό,τι δεν μπορούμε, αφού υπάρχει ευρωπαϊκός νόμος και έχουμε συμφωνήσει και εμείς, καλύψτε το από το Πρόγραμμα Δημοσίων Επενδύσεων, από εθνικά κονδύλια. Υπάρχει κάποιο πρόγραμμα περιβαλλοντικών αποκαταστάσεων; Ο κ. Φάμελλος μιλούσε για το περιβάλλον. Έχετε έρθει καθόλου να δείτε - κύριε Φάμελλε, είστε τρία χρόνια εσείς και οι προκάτοχοι σας- τι βλάβες υπάρχουν στο περιβάλλον σε εκείνη την περιοχή; Δεν υπάρχει ταμείο σήμερα ούτε από τη Δ.Ε.Η.. Οι αποκαταστάσεις της Δ.Ε.Η. υπολογίζονται σε 4 με 5 δισ. και από ιδιωτικές εταιρείες που δραστηριοποιούνται, οι τρύπες υπάρχουν, καμία αποκατάσταση. Ποιος θα πληρώσει αυτές τις αποκαταστάσεις; Αύριο πτωχεύουν, φεύγουν. Πού είναι αυτές οι ευαισθησίες; Τρεισήμισι χρόνια δεν έχω δει να έχει γίνει κανένα βήμα. Συγκεκριμένες προτάσεις. Στην περιοχή μας οι αγρότες, γιατί μέσα από τα προγράμματα των ΑΠΕ, αντί να πληρώνουν πετρέλαιο, δεν κάνουμε ένα πρόγραμμα για να ηλεκτροδοτούνται οι γεωτρήσεις τους, για να τους ελαφρύνουμε τους ανθρώπους, με όλα αυτά τα οποία περνάνε.

Για το θέμα των μετεγκαταστάσεων της Αχλάδας, των Αναργύρων, των Βαλτονέρων, τρία χρόνια δεν έχει γίνει τίποτα. Ακόμα στα χαρτιά είμαστε. Οι άνθρωποι ακόμα περιμένουν. Τώρα γίνεται μια καταμέτρηση, τώρα θα υπογραφεί το προεδρικό διάταγμα, μετά θα υπογραφεί, τίποτα. Με τον ΑΗΣ Αμυνταίου, επιμένω και λέω στο μείγμα καυσίμου με το λιγνίτη να είναι στο 30% και επιβάλλεται να λειτουργήσει ο ΑΗΣ Αμυνταίου και επιτέλους πέστε το ξεκάθαρα. Είναι στα σχέδιά σας; Γιατί έρχεστε εδώ, κάνετε μια παρουσίαση, μιλάτε για νέο παραγωγικό μοντέλο. Εγώ δεν είδα μια εισήγηση, ένα χαρτί στο οποίο να φαίνονται οι σκέψεις και κάποια στοιχεία, τα οποία μας παρουσιάσατε. Πού είναι αυτό το καινούργιο παραγωγικό και καταναλωτικό μοντέλο, όταν δεν φέρνετε μια τέτοια εισήγηση; Αυτά γίνονταν πριν από 40 χρόνια. Να έχουμε ένα χαρτί μπροστά μας, να δούμε τι σκέφτεστε για την εθνική πολιτική.

Για να μη σας κουράζω, ανέφερα το θέμα του ΑΗΣ Αμυνταίου-Φιλώτα, τις μετεγκαταστάσεις Αναργύρων, Βαλτονέρων. Μια άλλη υποκρισία: Εμείς έχουμε τα φίλτρα, δίπλα η FYROM στο Μοναστήρι, στα 17 χιλιόμετρα δεν έχει τίποτα, όλη η ρύπανση έρχεται σε εμάς και το ωραίο ξέρετε ποιο είναι; Ότι η Δ.Ε.Η. κάνει εισαγωγές αυτού του ρεύματος που είναι πιο φθηνό και δεν τηρεί κανέναν περιβαλλοντικό όρο και από την Αλβανία και από την Τουρκία και από την FYROM και κατά τα άλλα, εμείς πληρώνουμε πρόστιμο στο λιγνίτη. Αυτές είναι όλες υποκρισίες και δεν έχω δει τίποτα να έχει γίνει στα τρεισήμισι χρόνια.

Για να ολοκληρώσω -και κλείνω- είναι καλό όταν κάνουμε ένα σχεδιασμό, να κάνουμε και μια αποτίμηση. Συνειδητοποιήστε ότι είστε και τρεισήμισι χρόνια κυβέρνηση. Κάντε πρώτα την αποτίμηση, γιατί το παρελθόν είναι και ο καθρέφτης του μέλλοντος. Εν πάση περιπτώσει, επειδή είμαστε όμως σε στρατηγικό σχεδιασμό και στα λόγια είστε καλοί, τουλάχιστον σε αυτό το θέμα και από πολιτικής και από δημοκρατικής και από τεχνοκρατικής άποψης ας ελπίσουμε να καταρτίσετε ένα καλό στρατηγικό σχέδιο ανάπτυξης στην ενέργεια και στο περιβάλλον και εμείς είμαστε εδώ να το στηρίξουμε με όποιες προτάσεις έχουμε.

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ο κ. Υπουργός έχει το λόγο.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Στα λόγια μπορεί να είμαστε καλοί, αλλά παρακαλώ να διευκρινίσω γιατί νομίζω ότι οι αριθμοί πρέπει να είναι ακριβείς.

Πόσους είπατε ότι έχουν μπει;

ΙΩΑΝΝΗΣ ΑΝΤΩΝΙΑΔΗΣ: Τετρακόσιοι.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Μάλιστα. 806 συν 904, είναι 1700…

ΙΩΑΝΝΗΣ ΑΝΤΩΝΙΑΔΗΣ: 800 είναι ελάχιστοι.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Με συγχωρείτε, να τελειώσω. 1700 έχουν εγκριθεί και 400 είναι στο σύστημα, 2100 είναι η Δυτική Μακεδονία.

ΙΩΑΝΝΗΣ ΑΝΤΩΝΙΑΔΗΣ: Στις 300.000.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εντάξει.

Το λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κυρία Πρόεδρε.

«Το παρελθόν» είπε ο αγαπητός συνάδελφος, ο κ. Αντωνιάδης, «είναι ο καθρέφτης του μέλλοντος». Μόνο που αυτός ο καθρέφτης για 40 χρόνια ήταν σπασμένος. Ακούγοντας τον κ. Σκρέκα με τις επισημάνσεις, ομολογώ, τις εύστοχες, σκέφτομαι ότι η ενεργειακή πολιτική στην χώρα μας αρχίζει μόλις το 2015. Οι προηγούμενες δεκαετίες δεν έχρηζαν αναγκαιότητας να εκπονηθεί ένα σχέδιο αντιμετώπισης της ενέργειας επ’ ωφελεία του πληθυσμού της χώρας και της εθνικής οικονομίας.

Έρχομαι, σε εντελώς συγκεκριμένες παρατηρήσεις. Καταρχάς, θα πρέπει να δεχθούμε ότι ο χώρος και ο χρόνος είναι δύο αντικειμενικά μεγέθη που θα πρέπει απολύτως να τα σεβόμαστε. Όπου χώρος, Περιβάλλον. Όπου χρόνος, Συγχρωτισμός, με τις ανάγκες που δημιουργούνται σε κάθε εποχή, ώστε οι παρεμβάσεις μας να λειτουργούν αποτελεσματικά στην επίλυση των προβλημάτων που η ίδια η εποχή δημιουργεί.

Πράγματι, χρειάζεται ένας γρηγορότερος βηματισμός, αλλά άλλο πράγμα είναι ο σχεδιασμός, άλλο ο προγραμματισμός και άλλο η υλοποίηση. Η υλοποίηση η οποία έχει σχέση και με τις δυνατότητες τις αντικειμενικές, τις οικονομικές εν προκειμένω, ώστε να μεταγράψουμε αυτόν τον προγραμματισμό σε αποτέλεσμα απτό. Ωστόσο, υπάρχουν δυνατότητες να γίνονται παρεμβάσεις στο προγραμματισμό, που εκτιμώ ότι θα φέρουν ένα θετικό αποτύπωμα.

Να ρωτήσω τον κ. Υπουργό, αυτό το πιλοτικό πρόγραμμα που εφαρμόστηκε στην Τήλο, μπορεί άραγε, σε νησιά μικρής έκτασης να αναπτυχθεί; Έχουν γίνει μετρήσεις για να δούμε το αποτύπωμα αυτό που καταγράφηκε στο νησί της Τήλου, αν μπορεί να εξακτινωθεί και σε άλλα νησιά του αρχιπελάγους;

Ένα θέμα που ακόμη έχει ένα πρόσθετο ενδιαφέρον, είναι όταν μιλάμε για Ανανεώσιμες Πηγές, αναφερόμαστε στα φωτοβολταϊκά, αναφερόμαστε στα αιολικά πάρκα. Υπάρχει έρευνα και ανίχνευση αξιοποίησης της κυματικής ενέργειας, εν προκειμένω, γιατί είμαστε μια χώρα που κατακλύζεται από θάλασσα και ίσως, αυτό θα έπρεπε να αποτελέσει ένα αντικείμενο έρευνας για αξιοποίηση αυτού του στοιχείου.

Όπως επίσης, και εδώ έχει και ένα ειδικό ενδιαφέρον, γιατί η περιοχή μου, Ανατολική Μακεδονία, είναι πλούσια, ιδιαίτερα σε γεωθερμικά πεδία. Έχει γίνει από την πολιτεία, έχει επεξεργαστεί ένα θεσμικό πλαίσιο το οποίο να δημιουργεί προϋποθέσεις αξιοποίησης αυτού του γεωθερμικού ρευστού; Για πολλαπλές χρήσεις αξιοποίηση. Και εάν δεν είμαστε έτοιμοι ως προς αυτό το πεδίο, μήπως πρέπει να εστιάσουμε το ενδιαφέρον, γιατί εκτιμώ, κύριοι Υπουργοί και κύριε Γραμματέα, ότι μπορεί να αλλάξει η φυσιογνωμία ολόκληρης της περιοχής, εξαιτίας της αξιοποίησης αυτού του δυναμικού ενεργειακού στοιχείου.

Τέλος, να πω ότι και σε συνάρτηση με τις θέσεις που ακούστηκαν και από τον κ. Αντωνιάδη και από τον κ. Σκρέκα, δεν είναι δυνατόν να υποδεικνύουμε, όταν είμαστε εγκαλούμενοι για εγκληματικές συμπεριφορές όσον αφορά τόσο την αξιοποίηση, τη χρήση μάλλον ή την αντιμετώπιση της ενεργειακής κατανάλωσης, όσο και το αρνητικό αποτύπωμα που μια άφρονα χρήση επιφέρει στην κοινωνία.

Τι εννοώ: Τα τελευταία χρόνια στην πόλη μας είχαμε 3 εμβληματικά δημόσια κτίρια, το Δικαστικό Μέγαρο, το Νοσοκομείο και το Κολυμβητήριο ολυμπιακών διαστάσεων. Είναι, τουλάχιστον τραγελαφικό, να μην υπάρχει καμία πρόνοια για το πρόγραμμα «εξοικονομώ».

Βέβαια, κοπτόμαστε και κροκοδείλια δάκρυα χύνουμε για την αδυναμία του προγράμματος «εξοικονομώ» να κινηθεί προς κάθε κατεύθυνση, εξαιτίας -γνωρίζουμε πολύ καλά- των οικονομικών αναγκών και της στενότητας που έχει η χώρα μας και την ίδια ώρα με μια προκλητική σπατάλη, αφήναμε και το δημόσιο χρήμα να ρέει, αλλά και το περιβαλλοντικό αποτύπωμα να είναι ιδιαίτερα αρνητικό.

Κλείνοντας, θα έλεγα ότι ίσως, θα πρέπει να δούμε και μια σχέση υποστηρικτική του αγροτικού τομέα, με την εγκατάσταση μικρών φωτοβολταϊκών μονάδων σε ένα κομμάτι της καλλιεργήσιμης από αυτούς γης, ώστε να μην χρειάζεται να καταφεύγουμε σε πετρέλαιο που έχει κόστος πολλαπλάσιο, οικονομικό, αλλά και περιβαλλοντικό.

Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών); Το λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Ήταν καλή η συγκυρία, κυρία Πρόεδρε, που προηγήθηκε ο κ. Εμμανουηλίδης, γιατί βελτίωσε τη σκέψη που είχα κάνει προηγουμένως. Και γιατί το λέω αυτό. Πράγματι, ένα πρόγραμμα μακρόπνοο, μακροπρόθεσμο για την ενέργεια, είναι πάντοτε χρήσιμο, θα απαιτήσει χρόνο, διαβούλευση και το σπουδαιότερο μετά τα συμπεράσματά του, θα απαιτηθούν πολύ εντονότερες μεγαλύτερες επενδύσεις και αναφέρομαι σε αυτό που είπε ο κύριος Γενικός, ότι για τις ανανεώσιμες πηγές ενέργειας, ο εξοπλισμός απ' ό,τι κατάλαβα, κυρίως, εισάγεται.

Συνεπώς, η συμμετοχή στο Α.Ε.Π. μειώνεται εξ αυτού του λόγου, μας φέρατε και ένα παράδειγμα, ότι στο ένα εκατομμύριο του Α.Ε.Π., νομίζω 800.000, είπατε - δεν είμαι πρόχειρος αυτή τη στιγμή - έχουν δαπανηθεί, συνεπώς, έχουμε μείωση του καθαρού Α.Ε.Π..

Άκουσα προσεκτικά τον κ. Εμμανουηλίδη και πήγε το μυαλό μου στην Μήλο, στην Κίμωλο, στα πεδία της Καβάλας, των Σερρών, και αναφέρομαι στα γεωθερμικά για τα οποία δεν έχω ακούσει ακόμη τίποτα. Απλώς, μία λεκτική αναφορά, ότι έχουμε και γεωθερμία.

Έχει υπολογιστεί εάν αυτή η γεωθερμία μπορεί να καλύψει τις τοπικές ανάγκες, όπου υπάρχουν οι πηγές; Και γιατί το λέω αυτό; Δεν θέλει επενδύσεις. Δεν θέλει η γεωθερμία εκείνες τις επενδύσεις, που θέλουν -εάν δεν κάνω λάθος- τα φωτοβολταικά και τα αιολικά και μπορεί να καλύψει ανάγκες. Αυτό, δεν το άκουσα ακόμη μέχρι στιγμής, διότι είναι ένας ανανεώσιμος φυσικός πόρος, ο οποίος εάν γίνεται λελογισμένη και ορθολογική χρήση, μπορεί να καλύψει πραγματικά ανάγκες και ιδιαίτερα των νησιών. Είναι γνωστό ότι τα μικρά νησιά του κεντρικού Αιγαίου είναι ηφαιστιογενή. Μιλάμε, ότι θα διασυνδεθούν με την κεντρική Ελλάδα με το καλώδιο που θα φτάσει εκεί κάτω. Αυτό, νομίζω, ότι είναι κάτι που μπορεί να γίνει άμεσα. Αλλά, δυστυχώς - και εδώ, θα ήθελα να κάνω το σχόλιό μου - δυστυχώς, έχει δημιουργηθεί από περίπου 20ετίας, ίσως και περισσότερο, ένα μονοπώλιο σε μία θυγατρική της Δ.Ε.Η., η «Δ.Ε.Η. Ανανεώσιμες», τουλάχιστον απ' όσο μπορώ να γνωρίζω, δεν υπάρχει τίποτα, απλώς υπάρχει μόνον και μάλιστα πρόσφατα στα τέλη του 2015 δόθηκαν παρατάσεις των πιστώσεων από το δημόσιο, αλλά και πάλι δεν υπάρχει πρόγραμμα για την γεωθερμία.

Θα ήθελα να ευχηθώ να υπάρξει σύντομα πρόγραμμα και πιστεύω ότι είναι ο εύκολος και ο λιγότερο δαπανηρός δρόμος για να καταστήσουμε αυτάρκεις ορισμένες περιοχές στην ενέργειά τους, αλλά και να δώσουμε το παράδειγμα, ότι το περιβαλλοντικό αποτύπωμα βελτιώνεται.

 Θέλω να κάνω και μια δεύτερη παρατήρηση, πριν τελειώσω, σε σχέση με το ζήτημα των λιγνιτικών πεδίων που ετέθησαν υπό πάρα πολλές πλευρές και με πολλές σκέψεις και βεβαίως, κατανοώ και τους συναδέλφους, οι οποίοι αναφέρονται στις περιοχές που υπάρχουν τα κοιτάσματα αυτά. Θα έχουμε ένα πρόβλημα, φοβάμαι, σε λίγο καιρό. Δεν θα μείνω στο εάν το Αμύνταιο θα αποεπενδυθεί ή εάν θα εκσυγχρονιστούν οι μονάδες ηλεκτροπαραγωγής. Εκείνο το οποίο θέλω να συστήσω είναι ότι στον ενεργειακό σχεδιασμό πρέπει να κρατηθούν σε ετοιμότητα λιγνιτικά πεδία ως αποθεματικά. Δε λέω ότι πρέπει να γίνεται συνεχής και εντατική εκμετάλλευση και να γίνεται παραγωγή ηλεκτρισμού από την πρώτη ύλη που προκύπτει, αλλά να υπάρχει σε ετοιμότητα, ανά πάσα στιγμή να μπορούμε να γυρίσουμε τον διακόπτη. Δεν θέλω να γίνω μάντης κακών, ούτε είναι η συζήτηση σήμερα κατάλληλη για εξωτερική πολιτική, εκείνο, όμως, το οποίο θέλω να ευχηθώ είναι να μη βρεθούμε κάποια στιγμή σε ανάγκη και δεν μπορούμε να καλύψουμε τις ανάγκες της χώρας. Ας κρατήσουμε, λοιπόν, αυτόν τον αποθεματικό πλούτο να μας εφοδιάσει στην κατάλληλη στιγμή.

Επιπλέον, έχω κι ένα ερώτημα ιστορικό, βέβαια, προς τους Υπουργούς. Οι αρχαιολογικές έρευνες που γίνονταν στο Αμύνταιο, με αυτές τις εκατοντάδες παιδιά, τους αρχαιολόγους, που είχε αναλάβει το βάρος η Δ.Ε.Η., μετά την κατολίσθηση σταμάτησαν ή έχουν τη δυνατότητα να επανέλθουν;

Σε αυτά περιορίζομαι, κυρία Πρόεδρε.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε.

Το λόγο έχει ο κ. Φάμελλος.

 ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Τέσσερις απλές διευκρινίσεις θέλω να κάνω.

Πρώτον, κυρία Πρόεδρε, προς εσάς, έχουμε παράλληλα δύο σχέδια, έχετε δίκιο. Τη στρατηγική προσαρμογής και το σχέδιο προσαρμογής και τη στρατηγική μετριασμού των επιπτώσεων και άρα, το σχέδιο ενέργεια και κλίμα. Είναι δύο παράλληλες διαδρομές που έχουν ίδια στόχευση, την αντιμετώπιση του φαινομένου, αλλά το ένα είναι να προσαρμόσουμε τις ανθρωπογενείς δραστηριότητες, άρα, καλλιέργειες, οδικά έργα, κτιριακά έργα κοινής ωφέλειας από τους κινδύνους της κλιματικής αλλαγής και το άλλο είναι να περιορίσουμε την κλιματική αλλαγή. Το Υπουργείο μας έχει την Εθνική Επιτροπή για την προσαρμογή στην κλιματική αλλαγή και το σχέδιο για την προσαρμογή στην κλιματική αλλαγή που έχουμε κυρώσει.

Το Επιστημονικό Παρατηρητήριο για τα κλιματικά μοντέλα εντάσσεται στην προσαρμογή στην κλιματική αλλαγή, δηλαδή στον άλλο άξονα, όχι σ’ αυτόν που συζητάμε σήμερα, που τρέχει κλιματικά μοντέλα και με βάση τον επιστημονικό σύμβουλο που έχουμε, το Εθνικό Μετσόβιο Πολυτεχνείο, αλλά και με βάση τους υπόλοιπους φορείς όπως είναι το Αστεροσκοπείο, η Εθνική Μετεωρολογική Υπηρεσία και όλοι οι υπόλοιποι που συμμετέχουν στην Εθνική Επιτροπή για την προσαρμογή στην κλιματική αλλαγή και για την οποία κάποια άλλη στιγμή, είτε στην Επιτροπή Παραγωγής και Εμπορίου είτε στην Επιτροπή Προστασίας Περιβάλλοντος συζητάμε που βρισκόμαστε.

Το τρίτο ζήτημα αφορά αυτά που είπατε εσείς κ. Κασαπίδη για τα ζητήματα της δίκαιης μετάβασης για την μεταλιγνιτική περίοδο στις λιγνιτικές περιοχές. Πρέπει να σας πληροφορήσω ότι έχουμε θέσει το θέμα στο Συμβούλιο Υπουργών της Ε.Ε., υποστηρίζουμε τις πολιτικές αυτές με ιδιαίτερο τόνο για τη δυτική Μακεδονία και τη Μεγαλόπολη, είναι ζήτημα εθνικό και μάλιστα, κάναμε μια συνάντηση και με τον Αντιπρόεδρο της Κομισιόν για το ζήτημα αυτό, Σλοβένος ή Σλοβάκος, δεν θυμάμαι ακριβώς, μπορεί να πει και ο Υπουργός, αλλά εντάσσεται σε αυτό το σχέδιο και θα ήθελα να βάλουμε αυτή την παράμετρο.

Το τέταρτο, επειδή έγιναν κάποιες δηλώσεις από τον κ. Σκρέκα, θέλω να δηλώσω και να μπει στα πρακτικά ότι δεν υπάρχει αυτή τη στιγμή ελλειμματική περιβαλλοντική αδειοδότηση στη Δ.Ε.Η., γιατί μπορεί να υπάρξει και κινδυνολογία και κάποια σπέκουλα και κάποια ανησυχία. Είναι σημαντικός βραχίονας της εθνικής πολιτικής η Δ.Ε.Η.- πρέπει να προσέχουμε αυτά που λέμε - υπήρχε απόφαση Ανώτατου Δικαστηρίου και όχι έλλειμμα μελετών ή έλλειμμα περιβαλλοντικών επιπτώσεων, μπορεί να μας πει και ο Υπουργός ή ο Γενικός Γραμματέας επί της δικής τους ευθύνης. Εμείς είμαστε σε επικοινωνία με τη Δ.Ε.Η. ως Διεύθυνση Περιβαλλοντικής Αδειοδότησης κι έχουμε τον απαραίτητο χρόνο για να καλυφθεί το θέμα ανανέωσης των περιβαλλοντικών όρων και δεν είναι σε έλλειμμα περιβαλλοντικής αδειοδότησης. Υπήρχε μια απόφαση του Συμβουλίου της Επικρατείας που εκπίπτει κάποια περιβαλλοντική αδειοδότηση κι έχουμε το χρόνο, νόμιμα, τυπικά, ισχύουν, δηλαδή, οι όροι, για να κάνουμε την επικαιροποίηση και συμπλήρωση του θέματος. Μη κινδυνολογούμε ότι λείπει η περιβαλλοντική αντιρύπανση, π.χ., από τις μονάδες. Δεν λείπει η αντιρύπανση ή ο περιβαλλοντικός έλεγχος. Να είμαστε ακριβείς, γιατί μιλάμε στην εθνική αντιπροσωπεία και πρέπει να μην θίγουμε είτε εργασία, είτε περιβάλλον, είτε το θέμα της κοινωνικής πληροφόρησης.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Δεν έχω πολλά να πω για τον ενεργειακό σχεδιασμό, νομίζω ότι έγιναν πάρα πολύ σημαντικές και χρήσιμες παρατηρήσεις, τόσο για το ενεργειακό μείγμα και την ανάγκη να εμπλουτιστεί με ανανεώσιμες πηγές, που δεν έχουν προχωρήσει. Η γεωθερμία είναι ένα σημαντικό κλασικό παράδειγμα με τεράστιες δυνατότητες για τη χώρα. Ένα πολύ κακό προηγούμενο κατέστρεψε την καλή φήμη που χρειάζεται η γεωθερμία. Σήμερα ζούμε σε μια άλλη πραγματικότητα και τεχνολογικά, και με διαφορετικά επίπεδα, τα οποία μπορούν να αξιοποιηθούν, άρα, είναι ένα αναπόσπαστο κομμάτι της ενεργειακής πολιτικής.

Αναγνωρίζω, επίσης, ότι στην εξοικονόμηση ενέργειας είναι το πραγματικό πεδίο, στο οποίο πρέπει να γίνει διάλογος. Δεν συμμερίζομαι την ιδέα ότι δεν γίνεται τίποτα. Ο κ. Σκρέκας υπερέβαλε εαυτόν στην προσπάθειά του να καταδείξει την αιτία, που δεν έχει προχωρήσει η πώληση ηλεκτρικών αυτοκινήτων ή οτιδήποτε άλλο. Είναι γνωστό το θέμα, ότι χρειάζεται βήμα-βήμα να υπάρξουν υποδομές. Ο ΔΕΔΔΗΕ έχει ήδη ανακοινώσει δύο σημαντικές πρωτοβουλίες σχεδιασμού υποδομών. Αναφέρομαι στους 150 σταθμούς φόρτισης στα νησιά. Θεωρώ τα νησιά προνομιακό πεδίο, όπου οι μεταφορές μπορούν να γίνουν ηλεκτρικές, όπως ηλεκτρικά αυτοκίνητα, ενοικιαζόμενα κ.λπ.. Άρα, για το ίδιο 2018, 2019 έχει 150 σταθμούς φόρτισης με μια σημαντική επένδυση και για τη Δ.Ε.Η. είναι η αμέσως επόμενη φάση, με 1.500 σταθμούς μέχρι το 2020 σε όλη τη χώρα.

Άρα, γίνονται βήματα, γίνονται σχεδιασμοί, προκειμένου να διευκολυνθεί αυτή η μετάβαση. Επίσης, όλοι συμμεριζόμαστε την αναγκαιότητα ύπαρξης προστιθέμενης αξίας σε όλο αυτό το φάσμα δραστηριοτήτων.

Παρακάμπτω την ενότητα για τη Δ.Ε.Η., περί ανυπαρξίας της πολιτικής μας στη Δυτική Μακεδονία ή αλλού, διότι έχω την εντύπωση ότι όλο και συρρικνώνεται η συγκεκριμένη κριτική για τα θέματα της Δ.Ε.Η..

Υπενθυμίζω ότι στην αρχή η κριτική της Ν.Δ., περί αδράνειας της Δ.Ε.Η., είχε πάρει καταστροφικούς τόνους, στη συνέχεια μετά την ενίσχυση της Δ.Ε.Η. φέτος, την αποπληρωμή των ΥΚΩ και δεκάδες άλλα πράγματα, που δημιούργησαν μια επιπρόσθετη ρευστότητα από μέρους του δημοσίου, με την εξυπηρέτηση των ΥΚΩ των παλαιών ετών, με την αποπληρωμή διαφόρων χρεών του δημοσίου, με το νέο συμβόλαιο του δημοσίου, δώσαμε πάνω από 1 δις στη ΔΕΗ φέτος. Αυτά, είναι μέρος της κοινωνικής πολιτικής, διότι το ΚΟΤ το πληρώνουν οι πιο ευκατάστατοι συμπολίτες μας, αλλά τα χρέη των ΥΚΩ θα πληρωνόντουσαν με δύο τρόπους. Ή με αύξηση της τιμής του ρεύματος, είτε με τον τρόπο που επιλέξαμε να αναθεωρηθεί μέρος του κοινωνικού μερίσματος και να πληρωθεί από το πλεόνασμα του περασμένου έτους.

Άρα, η εμμονή μας ότι στα θέματα της ενέργειας ασκήσαμε ένα ολοκληρωμένο πακέτο κοινωνικής πολιτικής, πολύ ισχυρό, προκειμένου να αντιμετωπίσουμε προβλήματα σωρευμένα από προηγούμενα έτη, νομίζω είναι ένα στοιχείο, που δεν μπορεί να μας αφαιρέσει κανείς.

Η κριτική περιορίζεται, διότι έφυγε πλέον κριτική για το ότι δεν γίνονται στη Δ.Ε.Η. διάφορα πράγματα. Γίνονται, προχωράνε, έχει σταθεροποιηθεί πάρα πολύ καλά η εταιρεία, οι τελευταίοι ισολογισμοί της διέψευσαν, επίσης, τις Κασσάνδρες, περί κατάρρευσης της ΔΕΗ και θυμήθηκε ο κ. Σκρέκας το 2011, μια συζήτηση για το αν έχουν ενταχθεί ή όχι στην αποπληρωμή των ΥΚΩ, που έχει τοποθετηθεί η ΡΑΕ και το έχει κάνει αποδεκτό το Υπουργείο, εδώ και μήνες. Γι' αυτό λέω ότι γίνεται όλο και πιο ρηχή η κριτική.

Για τη δυτική Μακεδονία, τι κάναμε και τι δεν κάναμε, νομίζω ότι ο απολογισμός είναι πολύ σημαντικός, διότι στην δυτική Μακεδονία έγινε φθηνό το ρεύμα. Ένα αίτημα πολλών ετών έγινε πράξη. Στη δυτική Μακεδονία έχουν ληφθεί τόσες πρωτοβουλίες, ειδικά τον τελευταίο χρόνο. Θα προστεθούν και άλλες, στη βάση του διαλόγου που έχουμε με την τοπική κοινωνία, την Περιφέρεια και ούτω καθεξής και, απ' ό,τι αποδείχτηκε και στο θέμα του «εξοικονομώ», η δυτική Μακεδονία ήταν παρούσα, ακριβώς κατ' αναλογία με τους ίδιους όρους που είναι και οι περισσότερες Περιφέρειες.

Δεν θέλω να σταθώ σε άλλα θέματα, εκτός της ημερήσιας διάταξης. Ειπώθηκαν πολλά. Θα σταθώ λίγο στα νησιά. Πέρα από την Τήλο, είναι άλλα δύο προγράμματα. Είναι ο Άη Στράτης και η Ικαρία εν εξελίξει. Αυτά έχουμε περάσει ενιαία, ως παραδείγματα. Θα ακολουθήσουν κάποια από τα νησιά που έχουμε εντάξει στην πρωτοβουλία για τα αυτάρκη ενεργειακά νησιά, την πρωτοβουλία που ξεκινήσαμε, το πρώτο φόρουμ για την καθαρή ενέργεια στα ευρωπαϊκά νησιά, μαζί με την Κομισιόν και παρόντος του Πρωθυπουργού, στα Χανιά, πέρσι. Άρα, υπάρχει μια λίστα νησιών τα οποία, εν δυνάμει, θα αποκτήσουν αυτοδύναμα ενεργειακά συστήματα, κατά κανόνα, μη διασυνδεδεμένα νησιά και θα αποτελέσουν πρότυπο παραγωγής ενέργειας από ΑΠΕ, σε επίπεδα αυτάρκειας.

Ο ΔΕΕΔΗΕ έχει ξεκινήσει ήδη και έχει καταρτίσει τον κατάλογο των πέντε νησιών, με βάση κάποια κριτήρια, όπου θα γίνει η πρωτοβουλία για την κατεύθυνση αυτή. Άρα, πέρα από τα τρία παραδείγματα που έχουμε εγκρίνει και προχωράνε, αντίστοιχα παραδείγματα θα ακολουθήσουν άμεσα, τουλάχιστον σε άλλα πέντε νησιά.

Κλείνω με ένα μικρό σχόλιο για τον στρατηγικό σχεδιασμό. Τεκμαίρω, από την συζήτηση που έγινε, ότι υπάρχει μια καλοπροαίρετη διάθεση να φτάσουμε σε ένα σημείο συζήτησης και διαλόγου, που θα δώσει τα στοιχεία, πραγματικά ενός εθνικού σχεδιασμού, με μεγάλη ευρεία συναίνεση, η οποία έχει σημασία, ακριβώς, επειδή θα δώσει ένα στίγμα ισχυρό, ότι συμφωνούμε σε μια κατεύθυνση θα πάμε. Είναι μονόδρομος, κατά τη γνώμη μου, αυτά που ειπώθηκαν. Ο προσανατολισμός είναι δεδομένος. Δεν υπάρχει περίπτωση να θέσουμε θέματα, να ακολουθήσουμε άλλους δρόμους, διότι θα είναι καταστροφικό από κάθε άποψη. Η χώρα πρέπει να είναι από τις πρωτοπόρες στην Ευρώπη, που θα κάνει τα βήματα προς αυτή την κατεύθυνση. Μπορούμε να θέσουμε εθνικούς στόχους και πάνω από τον ευρωπαϊκό στόχο, όπου θεωρούμε ότι είμαστε δυνατοί και μπορούμε να τον πετύχουμε. Και συμμερίζομαι την ιδέα, ότι ο διάλογος και η συζήτηση που θα επακολουθήσει, θα οδηγήσει σε ένα εθνικό σχέδιο, το οποίο θα είναι αντάξιο αυτού που αξίζει η χώρα, οι προοπτικές της και οι δυνατότητες που έχει.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, ολοκληρώθηκε η συζήτηση. Ευχαριστούμε τους Υπουργούς και τον Πρόεδρο του ΕΣΕΚ, καθώς και τους συναδέλφους για τη γόνιμη συζήτηση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Σεβαστάκης Δημήτριος, Καρακώστα Ευαγγελία (Εύη), Καφαντάρη Χαρούλα (Χαρά), Αντωνιάδης Ιωάννης και Καρράς Γεώργιος – Δημήτριος.

Από την Ειδική Μόνιμη Επιτροπή Προστασίας Περιβάλλοντος παρόντες ήταν οι Βουλευτές κ.κ. Γεώργιος Δημαράς και Δημήτριος Εμμανουηλίδης,

Τέλος και περί ώρα 20.00΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

 **ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣΠΑΡΑΓΩΓΗΣ ΚΑΙ ΕΜΠΟΡΙΟΥ**